Polis buka kertas siasatan ‘Himpunan Selamatkan Malaysia’

KUALA LUMPUR: Polis Kuala Lumpur menerima enam laporan berhubung penganjuran ‘Himpunan Selamatkan Malaysia’ yang akan berlangsung di hadapan sebuah pusat beli belah, di sini, pada Sabtu.

Ketua Polis Kuala Lumpur, Datuk Allaudeen Abdul Majid berkata, pihaknya telah membuka kertas siasatan berhubung penganjuran perhimpunan berkenaan.

“Kita sudah membuka kertas siasatan di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia.

“Setakat ini kita akan memanggil Ahli Parlimen Pasir Mas Ahmad Fadhli Shaari dan ADUN (Ahli Dewan Undangan Negeri) Gombak Setia, Hilman Idham ke Ibu Pejabat Polis Daerah (IPD) Dang Wangi esok (Rabu) untuk dirakam keterangan berhubung penganjuran perhimpunan ini.

“Ia susulan laporan yang dibuat, pihak polis masih belum menerima sebarang notis pemakluman mengenai perhimpunan yang akan berlangsung itu,” katanya ketika dihubungi pada Selasa.

Allaudeen berkata, adalah penting untuk pihak polis dimaklumkan mengenai perancangan perhimpunan itu lebih awal bagi memastikan keselamatan dan ketenteraman awam terjamin.

Berdasarkan undang-undang dan perlembagaan, penganjuran perhimpunan harus memberikan notis pemakluman kepada pihak polis selain mendapatkan kebenaran daripada pemilik tempat perhimpunan yang ingin diadakan.

Dalam himpunan ini, penganjur harus memohon kebenaran daripada Dewan Bandaraya Kuala Lumpur (DBKL) atau pemilik kawasan lokasi perhimpunan diadakan seperti yang termaktub dalam Akta Perhimpunan Aman 2012.

Pada Isnin, Timbalan Ketua Polis Negara, Datuk Seri Ayob Khan berkata, proses pemakluman mengenai penganjuran sebarang perhimpunan perlu memaklumkan pihak polis serta mendapatkan kebenaran yang berkemungkinan mengambil masa antara empat hingga lima hari. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Tiada negara ahli INTERPOL sahkan keberadaan Jho Low – KPN

KUALA LUMPUR: Permohonan ekstradisi terhadap ahli perniagaan dalam buruan Low Taek Jho atau lebih dikenali sebagai Jho Low tidak dapat dilakukan memandangkan tiada negara ahli Polis Antarabangsa (INTERPOL)  mengesahkan keberadaannya.

Perkara itu dimaklumkan Ketua Polis Negara, Tan Sri Acryl Sani Abdullah Sani, yang berkata usaha mengesan Jho Low masih giat dijalankan dan segala maklumat diterima mengenai keberadaan individu itu di negara asing diteliti kesahihannya termasuk menggunakan saluran kerjasama pihak berkuasa di negara-negara berkenaan.

Katanya, Polis Diraja Malaysia (PDRM) juga telah memohon dan memperoleh notis merah (orang dalam buruan dikehendaki untuk pendakwaan) terhadap Jho Low daripada INTERPOL pada 2018.

“Pihak yang mempunyai mempunyai maklumat berhubung lokasi Jho Low diminta untuk menyalurkan kepada Infoline Jabatan Siasatan Jenayah Komersial di talian 013-2111222 (Whatsapp sahaja) atau balai polis berhampiran.

“Setiap maklumat diterima akan diteliti kesahihannya dan akan disalurkan kepada INTERPOL bagi mendapatkan bantuan pengesahan lanjut daripada negara ahli yang terlibat,” katanya dalam kenyataan malam tadi.

Beliau berkata notis merah yang dikeluarkan oleh INTERPOL kepada 195 negara ahli adalah sebagai makluman dan mendapatkan bantuan maklumat daripada negara ahli INTERPOL mengenai keberadaan penjenayah dalam buruan itu.

Menurutnya, sekiranya mana-mana negara ahli mengesan keberadaan penjenayah dikehendaki, INTERPOL negara berkenaan adalah bertanggungjawab untuk menyalurkan maklumat kepada negara yang memperoleh notis merah bagi proses permohonan ekstradisi.

Acryl Sani berkata PDRM kekal komited dalam memastikan Jho Low ditahan untuk dibawa ke muka pengadilan termasuk memfailkan 13 pertuduhan di mahkamah tanpa kehadirannya (in absentia) melibatkan kes 1Malaysia Development Berhad (1MDB).

“Selain PDRM, pihak berkuasa asing di Singapura dan Amerika Syarikat turut menjalankan siasatan terhadap Jho Low. Kedua-dua negara telah menfailkan pertuduhan terhadapnya,” katanya.

Sebelum ini, sebuah portal melaporkan, Jho Low didakwa bersembunyi di China dan perkara itu didedahkan penulis bersama buku Billion Dollar Whale: The Man Who Fooled Wall Street, Hollywood, and the World, Bradley Hope, menerusi episod pertama program ‘Where is Jho Low? The Search for the 1MDB Fraud Mastermind’, yang disiarkan di platform YouTube.

Menerusi episod itu, Hope bersama seorang penulis, Tom Wright berkongsi sekeping gambar memaparkan Jho Low bersama dua individu tidak dikenali di sebuah restoran di taman tema Disneyland Shanghai.

Hope mendakwa gambar bertarikh 24 Dis 2019 itu diterima daripada sumber yang boleh dipercayai.

1MDB telah memfailkan saman AS$3.7837 bilion (RM17.02 bilion) terhadap Jho Low dan empat anak syarikatnya. – BERNAMA


Beberapa faktor boleh sebabkan pesawat hilang kawalan – Pakar

KUALA LUMPUR: Terdapat beberapa faktor iaitu enjin pesawat tiba-tiba tidak mengeluarkan tujahan, ketidakseimbangan pesawat dan kawalan pesawat tergendala boleh menjadi penyebab pesawat hilang kawalan.

Ketua Penerbangan Mencari dan Menyelamat Universiti Kuala Lumpur Malaysian Institute of Aviation Technology, Prof Madya Mejar Dr Mohd Harridon Mohamed Suffian berkata, ada beberapa faktor yang mungkin menyebabkan pesawat hilang kawalan.

Menurutnya, antaranya adalah engine flameout iaitu keadaan di mana enjin pesawat secara tiba-tiba tidak mengeluarkan tujahan dan jika salah satu enjin mengalami keadaan sebegini, pesawat akan berputar pada paksi tertentu.

“Lazimnya orientasi pesawat dapat dibetulkan kerana satu lagi enjin berfungsi tetapi jika pesawat berada pada ketinggian yang rendah, ada kemungkinan orientasi pesawat tidak dapat dibetulkan pada masa yang singkat.

“Satu lagi faktor ialah ketidakseimbangan pesawat kerana pusat gravitinya adalah di luar sampul keselamatan,” katanya kepada Harian Metro.

Mohd Haridon berkata, setiap pesawat ada pusat gravitinya dan adalah penting untuk memastikan pusat graviti pesawat berada pada julat yang ditetapkan oleh pengeluar pesawat.

“Selalunya overloading atau loading yang tidak sempurna akan membuatkan pusat graviti pesawat berada di luar sampul keselamatan.

“Kita perlu menyiasat sama ada kargo-kargo pesawat diletakkan secara betul dan optimum serta sama ada jumlah berat kargo terbabit adalah tidak melebihi had yang telah ditetapkan oleh design limit atau limitasi rekaan,” katanya.

Beliau berkata, faktor lain yang perlu diambil kira adalah kawalan pesawat tergendala iaitu control freeze di mana elevator pesawat secara tiba tiba tidak berfungsi.

“Selain itu, input juruterbang pada komponen-komponen lain pesawat, seperti aileron, tidak mendapat reaksi yang sepatutnya dari pesawat.

“Kita perlu melihat data-data dari kotak hitam pesawat untuk menilai sama ada pesawat mengalami kegagalan sistem kawalan,” katanya.

Katanya, jika ada kegagalan sistem, nilai-nilai pada data terbabit adalah tidak nominal dan itu membolehkan pihak berkuasa membuat kesimpulan akan julat masa kegagalan itu.

“Perlu diingat bahawa segala kemungkinan ini perlu disertakan dengan bukti-bukti yang utuh untuk memastikan unjuran ini adalah tidak berbentuk spekulasi semata-mata.

“Dengan itu, pengumpulan bukti-bukti adalah wajar dan ia selari dengan prinsip penyiasatan iaitu kesimpulan dibuat berdasarkan entiti-entiti yang kukuh.

Sementara itu, Pakar penerbangan, Kapten (B) Abdul Rahmat Omar Tun Mohd Haniff berkata, banyak perkara yang boleh menyebabkan kejadian pesawat terhempas itu berlaku.

“Keadaan cuaca langsung tidak memainkan peranan kerana kita ketahui keadaan cuaca termasuk kelajuan angin adalah baik.

“Oleh itu, pihak Suruhanjaya Penerbangan Awam Malaysia (CAAM) akan menumpukan perhatian terhadap keadaan pesawat untuk mencari bukti-bukti atau petunjuk berbentuk teknikal terlebih dahulu sebelum memperolehi data kotak hitam yang perlu diproses terlebih dahulu.

“Sekiranya tiada masalah teknikal ditemukan, barulah mereka akan cari bukti sekiranya kemalangan terbabit adalah disebabkan oleh kesilapan manusia,” katanya.

Author

Media Variasi

View all posts

View all posts


Anthony Loke buat kerja ‘diam-diam’, tinjau situasi perkhidmatan LRT

CYBERJAYA: Menteri Pengangkutan, Anthony Loke Siew Fook secara ‘diam-diam’ membuat tinjauan bagi menilai situasi sebenar perkhidmatan transit aliran ringan (LRT) laluan Kelana Jaya.

Menerusi hantaran di Facebook rasminya, beliau menyatakan tinjauan itu sendirian dilaksanakan sekitar waktu puncak tanpa pengetahuan pihak Prasarana mahupun media.

Malahan, berdasarkan gambar yang turut dimuat naik, dapat dilihat kehadiran Loke yang hanya mengenakan kemeja kasual lengkap dengan topi dan pelitup muka, juga tidak disedari polis bantuan yang berada di stesen LRT tersebut.

“Petang tadi, saya meluangkan masa dua jam untuk meninjau keadaan sebenar perkhidmatan LRT KJ line semasa peak hour di antara pukul 5-7 petang.

“Keadaan cukup sesak dalam tren dan sudah tentu tidak selesa kepada penumpang.

“Saya tidak memaklumkan kepada pihak pengurusan Prasarana dan pihak media kerana saya nak mengalami sendiri keadaan sebenar seperti penumpang-penumpang biasa untuk merasai apa yang mereka perlu lalui setiap hari,” tulisnya pada Isnin.

Susulan tinjauan berkenaan, Loke memaklumkan akan mengadakan mesyuarat dengan pengurusan tertinggi Prasarana dalam minggu ini.

“Saya memahami kesulitan yang dihadapi oleh penumpang LRT. Saya akan mengadakan mesyuarat dengan pengurusan tertinggi Prasarana dalam minggu ini juga untuk membincangkan halatuju dan cara untuk menambahbaik perkhidmatan pengangkutan awam kita,” ujarnya.

Author

Diyana Rahip

View all posts

View all posts


Pan Gon lakukan perubahan menjelang aksi menentang Papua New Guinea

KUALA NERUS: Setelah mencetak kejayaan 4-1 ke atas Kepulauan Solomon baru-baru ini, Ketua Jurulatih skuad kebangsaan, Kim Pan Gon bersedia melakukan beberapa perubahan menjelang aksi persahabatan Tier 1 menentang Papua New Guinea di Stadium Sultan Mizan Zainal Abidin, malam esok.

Pan Gon yang menyifatkan perlawanan itu sebagai eksperimen berkata, perubahan dalam kesebelasan utama Harimau Malaya antara lain adalah untuk melihat tahap prestasi pemain yang tidak turun beraksi dalam perlawanan sebelum ini.

Selain itu, jurulatih dari Korea Selatan itu mahu melihat persaingan dalam kalangan pemain terus meningkat dalam usahanya membentuk skuad terbaik terutama menjelang saingan Piala Asia 2023 di Qatar pada Januari tahun depan.

“Saya mahu menjadikan mereka (pemain) terus bersaing antara satu sama lain. Saya mahu mereka rasa tiada kesebelasan utama yang tetap, sesiapa sahaja boleh berada dalam skuad utama. Persekitaran begini yang saya suka.

“Sekarang kita ada dua pemain untuk satu posisi jadi mudah-mudahan boleh meletakkan tiga. Jadi semua orang perlu bersaing antara satu sama lain untuk tempat dalam kesebelasan utama dan apabila kita beri mereka peluang untuk bermain, mereka perlu tunjukkan kepada kita bahawa mereka lebih baik daripada pemain lain dalam posisi itu,” katanya pada sidang media praperlawanan di sini, hari ini.

Walaupun ada perubahan dilakukan, Pan Gon berharap anak buahnya terus menerapkan falsafah pasukan, bersikap agresif dan mengawal keseluruhan perlawanan, di samping mengurangkan kesalahan teknikal.

“Kita perlu membiasakan diri mencipta peluang menjaringkan gol dan memaksa lawan melakukan kesilapan…kita juga perlu mengurangkan kesilapan teknikal kecil supaya dapat memberikan permainan lebih baik daripada sebelumnya,” katanya sambil mengesahkan hampir kesemua pemain berada dalam keadaan terbaik untuk perlawanan esok.

Berdasarkan statistik pertemuan dengan Papua New Guinea, Malaysia menang tiga daripada empat perlawanan dengan pertemuan terakhir pada 2016 menyaksikan skuad Harimau Malaya menang 2-1, lima bulan selepas tewas 0-2 kepada lawan sama.

“Kita menyaksikan perlawanan mereka (Papua New Guinea) menentang Singapura dan mereka lebih baik daripada yang dijangkakan. Saya tidak peduli dengan sejarah pertemuan lepas, kita mencari kemenangan berturut-turut di laman sendiri, mencipta budaya menang dan membina kubu di laman sendiri. Itu adalah sasaran utama kita,” katanya.

Sementara itu, pertahanan negara Corbin Ong berkata, rakan-rakannya kini lebih fokus kepada usaha pasukan untuk mencapai tahap permainan terbaik berbanding memikirkan tentang lawan.

“Saya rasa di kem ini, kita lebih fokus bagaimana kita hendak bermain, bagaimana kita hendak serang dan bertahan, itu sahaja yang penting.

“Ia akan menjadi permainan yang berbeza, seperti kata jurulatih tumpuan kita adalah kepada karakter, kita mahu jadi agresif dan dominan pada masa sama kita mahu mengurangkan kesilapan. Jadi, daripada bercakap mengenai Papua New Guinea, kita tumpukan bagaimana kita boleh memperbaiki diri sebagai satu pasukan,” katanya.

Berdasarkan ranking dunia, Malaysia menghuni tangga ke-138 manakala Papua New Guinea 159. – BERNAMA


Palestin ucap terima kasih pihak berkuasa Malaysia selamatkan warganya yang diculik

KUALA LUMPUR: Kementerian Dalam Negeri dan Keselamatan Palestin merakamkan penghargaan kepada pihak berkuasa Malaysia yang telah menyelamatkan seorang warga Palestin yang diculik di Malaysia baru-baru ini.

Kementerian itu dalam satu kenyataan di laman Facebooknya pada Selasa turut mengucapkan terima kasih kepada Polis Diraja Malaysia dan pihak keselamatan yang terlibat dalam usaha menyelamat itu.

Media tempatan melaporkan pihak polis berjaya menyelamatkan seorang mangsa berusia 31 tahun sehari selepas diculik sekumpulan rakyat tempatan yang dipercayai direkrut agensi perisikan Israel, Mossad bagi membantu rejim itu memburu anggota Hamas di Malaysia.

“Selain itu, mereka (polis Malaysia) dapat mendedahkan operasi anggota Mossad dan memburu serta menjejaki rangkaiannya.

“Kami mengecam jenayah terang-terangan yang dilakukan Israel terhadap seorang daripada rakyat Palestin di Malaysia dan kami menyeru agar pelakunya dikenakan hukuman,” menurut kenyataan itu.

Mangsa berjaya diselamatkan selepas polis menahan 18 individu dalam operasi berasingan di Kuala Langat, Ampang, Beranang di Selangor dan Melaka dari 29 Sept hingga 4 Okt lalu.

Seramai 11 individu berusia 21 hingga 40 tahun didakwa di Mahkamah Majistret pada 14 Okt berhubung penculikan itu.

Mereka dituduh melakukan perbuatan itu di Jalan Mayang di sini, pada 10.40 malam, 28 Sept lepas mengikut Seksyen 3 Akta Penculikan 1961 dan dibaca bersama Seksyen 34 Kanun Keseksaan yang memperuntukkan hukuman mati atau penjara seumur hidup dan sebat jika sabit kesalahan. – BERNAMA


Kediaman bawah RM300,000 di Putrajaya diberi pengurangan cukai taksiran

KUALA LUMPUR: Semua kediaman berharga di bawah RM300,000 di Putrajaya akan diberikan potongan sebanyak 30 peratus daripada jumlah cukai taksiran yang dikenakan.

Perdana Menteri, Datuk Seri Anwar Ibrahim berkata, pengurangan cukai taksiran itu akan berkuat kuasa mulai 1 Januari 2023 sehingga penilaian semula dilaksanakan oleh Perbadanan Putrajaya.

“Potongan sebanyak 30 peratus ini diberikan kepada premis kediaman yang telah siap dibina pada tahun 2017 sehingga kini yang melibatkan hampir 8,500 unit kediaman,” katanya dalam satu kenyataan di sini hari ini.

Anwar berkata, beliau membuat keputusan itu berikutan rungutan dan pandangan penduduk Putrajaya bahawa cukai taksiran yang dikenakan ke atas premis kediaman mereka agak tinggi berbanding kawasan sekitarnya.

Menurut Anwar, pengurangan itu adalah selaras dengan hasrat Kerajaan Perpaduan untuk mengurangkan bebanan rakyat terutama golongan M40 dan B40 yang memiliki kediaman mampu milik di Putrajaya. – BERNAMA


Lelaki kasari pemandu wanita dipenjara sembilan hari kerana tampar pelayan restoran

Majistret Qasiratuljannah Usmani Othman turut menjatuhkan hukuman denda RM1,000 bagi setiap pertuduhan ke atas Mohammad Zaim Faiz Tarmizi, 29, selepas mengaku bersalah atas dua pertuduhan yang dibacakan secara berasingan, dan dipenjara sembilan hari lagi jika gagal membayar denda berkenaan.

Mahkamah menjatuhkan hukuman penjara sembilan hari bagi setiap pertuduhan ke atas tertuduh, namun ia berjalan serentak bermula dari tarikh tangkapan iaitu semalam.

Penyelia mesin itu didakwa dengan sengaja menyebabkan kecederaan ke atas V. Dennis Pillai, 23, di Restoran Glory 78 Steamboat Snack Corner (Bamboo Biryani) Tanah Rata di sini, pada kira-kira 4.20 petang, 4 Jun.

Mohammad Zaim Faiz turut didakwa dengan sengaja menyebabkan kecederaan ke atas warga asing, Samir Das di masa dan tempat yang sama.

Kedua-dua pertuduhan dikemukakan mengikut Seksyen 323 Kanun Keseksaan (Akta 574) yang memperuntukkan hukuman penjara maksimum setahun atau dengan denda yang boleh sampai RM2,000 atau kedua-duanya jika sabit kesalahan.

Timbalan Pendakwa Raya S. Punitha memohon Mohammad Zaim Faiz dikenakan hukuman setimpal bagi memberi ganjaran, selain kes telah menjadi tular.

Lelaki yang tidak diwakili peguam itu, bagaimanapun dalam keadaan sebak merayu supaya hanya dikenakan hukuman denda minimum, kerana isterinya akan bersalin pada hujung bulan ini selain mempunyai seorang anak kecil.

Beliau turut mengakui telah insaf dan berjanji untuk tidak mengulangi kesalahan sama pada masa hadapan.

Mengikut fakta kes, Mohammad Zaim Faiz memaki hamun dengan kata-kata kesat memarahi kedua-dua mangsa, kerana makanan yang dipesan lambat sampai dan menampar Samir Das sebanyak dua kali di pipi kiri dan menampar kedua-dua pipi Dennis Pilai sebanyak empat kali.

Pada 9 Jun, Mahkamah Majistret Tapah menjatuhkan hukuman penjara tujuh hari ke atas lelaki itu yang mengasari seorang pemandu wanita dalam insiden di Lata Iskandar, yang tular baru-baru ini. – BERNAMA


Hati-hati tawaran pakej badal haji – MATA

KUALA LUMPUR: Persatuan Agensi Pelancongan Malaysia (MATA) menyarankan rakyat Malaysia supaya lebih berhati-hati dengan tawaran badal atau upah haji yang tumbuh bak cendawan dengan menawarkan kos serendah RM1,500 hingga RM3,500 seorang.

MATA dalam kenyataan memaklumkan, pihak Kementerian Haji dan Umrah Arab Saudi telah menetapkan empat kategori pakej haji yang disediakan untuk penduduk tempatan tahun ini, dengan kos antara SAR3,984  (RM4,819.79) hingga SAR 11,841 (RM14,325.08).

“Dengan kos yang dikenakan kepada penduduk tempatan seperti yang dinyatakan adalah mustahil khidmat badal haji boleh dilakukan di bawah kos tersebut. Rakyat Malaysia diminta tidak terpedaya dengan kos sedemikian yang ditawar oleh mereka,” menurut MATA dalam kenyataan.

MATA berpendapat tindakan tegas perlu diambil oleh pihak berkuasa kepada mereka yang menawarkan khidmat badal haji dengan harga tidak munasabah dan hanya ingin mengaut keuntungan semata-mata dengan mengetepikan soal halal dan haram.

Persatuan itu turut mencadangkan agar kerajaan mengawal selia khidmat perniagaan badal haji mengikut perundangan yang dikeluarkan oleh Kementerian Haji dan Umrah Arab Saudi dan bukannya boleh dilakukan sesuka hati tanpa pengawasan. – BERNAMA


PH lebih ‘gentleman’, PN masih dengan perangai lama – Asyraf Wajdi

CYBERJAYA: Ketua Pemuda UMNO, Datuk Dr Asyraf Wajdi Dusuki mendedahkan pertemuan kepimpinan BN dengan PN di Hotel St Regis pada Rabu adalah selaras dengan pendirian Dewan Tertinggi BN.

Jelasnya, Dewan Tertinggi BN berpendirian untuk bersikap terbuka bagi bertemu dan berunding dengan dua parti gabungan terbesar PH dan PN bagi membincangkan mengenai Kerajaan Perpaduan.

Asyraf berkata dalam kenyataan Facebooknya, pertemuan kepimpinan BN dan PH di Hotel Seri Pacific pada Isnin lalu adalah bagi membentangkan terma-terma dan tawaran mereka jika BN bersetuju membentuk Kerajaan Perpaduan bersama PH.

“Kepimpinan PH lebih ‘gentleman’ dan beradab dengan membuat pertemuan secara rasmi dengan tujuh orang kepimpinan BN bagi menzahirkan hasrat untuk bekerjasama dengan kepimpinan BN.

“Sebaliknya, PN masih dengan perangai lama cuba buat ‘dealing’ secara senyap-senyap dan mencuri 10 orang Ahli Parlimen untuk tanda tangan Surat Akuan Bersumpah (SD) menyokong Tan Sri Muhyiddin sebagai perdana menteri.

“Sebab itulah, pertemuan dengan PN yang sepatutnya dijadualkan sejak dua hari lalu terpaksa ditunda beberapa kali. (Kononnya, PN sudah cukup ‘numbers’, bilangan Ahli Parlimen yang menyokong pelantikan Tan Sri Muhyiddin sebagai perdana menteri.

“Hinggalah apabila 10 SD yang ditandatangani Ahli-ahli Parlimen BN ditarik balik atas arahan Dewan Tertinggi BN, barulah mereka menyatakan kesediaan untuk bertemu pada hari ini jam 3.30 petang,” kata Asyraf.

Menurutnya, PN juga hanya bersedia berjumpa mereka selepas Pengerusi PN, Muhyiddin dititahkan menghadap Yang di-Pertuan Agong, Sultan Abdullah Ri’ayatuddin Al-Mustafa Billah Shah dan dimaklumkan secara rasmi bahawa beliau sudah tidak cukup bilangan SD yang menyokong.

“Apa-apapun malam ini Majlis Kerja Tertinggi (MKT) UMNO akan memperhalusi kedua-dua tawaran PH dan PN sekaligus akan akur dengan Titah Tuanku Agong yang menitahkan agar BN sokong untuk pembentukan Kerajaan Perpaduan.

“Cuma persoalannya mengapakah PN begitu bongkak dan sombong untuk menolak Titah Nasihat Tuanku Agong agar dibentuk Kerajaan Perpaduan ya?” soalnya sinis.

Untuk rekod, selepas dipanggil menghadap Agong pada Selasa, Muhyiddin pada hari yang sama menyatakan beliau menolak saranan Agong agar PN dan PH membentuk kerajaan perpaduan.

Pada Rabu pagi, Pengerusi BN, Datuk Seri Ahmad Zahid Hamidi mendedahkan bahawa Agong telah meminta BN menjadi sebahagian daripada kerajaan perpaduan semasa menghadap beberapa wakil gabungan itu di Istana Negara.

Author

Faridah Amiratul

View all posts

View all posts


Hafizh janji julang JDT Racing Team

PELUMBA negara, Hafizh Syahrin Abdullah nyata teruja dengan peluang diterimanya, bersama pasukan JDT Racing Team yang akan membuat penampilan di Kejuaraan Motosikal Asia (ARRC), tahun depan.

Hafizh yang ketika ini beraksi di Kejuaraan Superbike Dunia (WSBK) berkata, peluang sebegitu sememangnya tidak akan dilepaskan oleh mana-mana atlet dengan pelumba berusia 29 tahun itu berazam untuk menaikkan nama pasukan di persada antarabangsa.

“Saya amat bersyukur, teruja dan berterima kasih kepada Duli Yang Amat Mulia Mejar Jeneral Tunku Ismail Ibni Sultan Ibrahim, Tunku Mahkota Johor kerana memberi peluang kepada saya menjadi sebahagian daripada keluarga JDT.

“JDT telah terbukti, apabila membuat sesuatu mesti bersungguh-sungguh dan profesional. Jika dilihat kemampuan dari segi fasiliti, kemajuan dan sumber yang disediakan adalah sangat baik.

“Saya harap saya dapat menunjukkan kebolehan saya yang sebenar dalam memastikan JDT Racing Team berjaya sebagai pasukan yang boleh menaikkan nama JDT dalam sukan permotoran.

“Jika mana-mana atlit diberi peluang dan berkhidmat untuk JDT, sudah pasti tidak akan lepaskan peluang ini. Oleh itu, saya amat menantikan kerjasama bersama JDT Racing Tam pada tahun 2024 dalam ARRC,” kata Hafizh dalam satu kenyataan media, hari ini.

Baru-baru ini, hantaran di Facebook Johor Southern Tigers, JDT Racing Team akan mula beraksi di ARRC pada 2024 selepas menceburi sukan lain seperti bola sepak, futsal, polo, tinju dan hoki ais.

“JDT Racing Team akan mula beraksi di ARRC dengan hasrat untuk bersaing dalam Kejuaraan Superbike Dunia,” menurut hantaran yang dimuatnaik Johor Southern Tigers itu. – Berita Harian

Authors

Media Variasi

View all posts

Diyana Rahip

View all posts

View all posts

View all posts


CEO GLC, GLIC perlu isytihar harta kepada SPRM

KUALA LUMPUR: Ketua Pegawai Eksekutif (CEO) kepada Syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) termasuk ahli Badan Kehakiman, perlu mengisytiharkan harta kepada Suruhanjaya Pencegahan Rasuah Malaysia (SPRM).

Perdana Menteri Datuk Seri Ismail Sabri Yaakob berkata ketetapan itu diputuskan Jawatankuasa Khas Kabinet Mengenai Anti-Rasuah (JKKMAR), yang turut memaklumkan perincian kod etika baharu berkenaan, akan dibentangkan semula oleh SPRM dalam mesyuarat akan datang.

“JKKMAR juga memutuskan mekanisme perisytiharan harta Anggota Pentadbiran, Ahli Dewan Rakyat dan Ahli Dewan Negara oleh SPRM, akan diperkukuhkan bagi memantapkan kredibiliti serta integriti pentadbiran kerajaan,” katanya dalam kenyataan di sini hari ini.

Beliau berkata pindaan dan penambahbaikan Kod Etika Bagi Anggota Pentadbiran dan Ahli Parlimen sedia ada, akan dilaksana dan satu kod etika baharu akan turut diperkenalkan untuk Ahli Parlimen dalam Akta Majlis Parlimen (Keistimewaan dan Kuasa) 1952 (Akta 347), dengan mengambil kira pengekalan prinsip pengasingan kuasa badan eksekutif dan legislatif.

Ismail Sabri berkata pegawai pihak berkuasa tempatan (PBT) yang berkhidmat di tempat sama dalam tempoh lama, boleh ditukarkan ke PBT lain bagi mengelak risiko gejala rasuah dan salah guna kuasa, serta kewujudan Little Napoleon di peringkat lapangan.

Perdana Menteri berkata ketetapan itu akan dilaksanakan menerusi pewujudan Jawatankuasa Pertukaran Pegawai PBT di bawah kuasa Majlis Mesyuarat Kerajaan Negeri dan satu garis panduan akan dikeluarkan kepada pihak berkuasa negeri (PBN) bagi membolehkan pelaksanaannya di seluruh negara.

Selain itu, JKKMAR turut bersetuju melaksanakan Pindaan Akta Audit 1957 bagi menghalang penglibatan Ketua Audit Negara dalam aktiviti atau jawatankuasa perkhidmatan Persekutuan atau perkhidmatan Negeri, namun dibenarkan terlibat dalam jawatankuasa di peringkat dasar.

Ismail Sabri berkata pindaan oleh Jabatan Audit Negara itu bertujuan memperkasa profesionalisme dan menjamin kebebasan peranan Ketua Audit Negara, selain membolehkannya mengaudit badan lain termasuk syarikat yang mempunyai kepentingan kerajaan, tertakluk kepada budi bicaranya.

Perdana Menteri berkata JKKMAR juga bersetuju melaksana penilaian semula hala tuju Institut Integriti Malaysia (IIM), dengan peruntukan geran tahunan tetap melalui Pusat Governans, Integriti dan Anti-Rasuah Nasional (GIACC) untuk tempoh tiga tahun bermula 2023, bagi melaksanakan program pemantapan serta pengukuhan integriti.

“Peranan IIM akan diperkukuhkan berdasarkan tiga fungsi teras utama merangkumi aspek pendidikan; advokasi dan latihan; penyelidikan dan penerbitan serta kerjasama strategik, selain akan diberi peranan melaksanakan model perniagaan secara hibrid untuk mengukuhkan integriti sektor awam dan swasta,” katanya.

Selain itu, Ismail Sabri berkata Rang Undang-Undang Sumbangan Politik akan dikawal selia oleh sebuah entiti bebas dikenali sebagai Pengawal Selia Sumbangan Politik pada peringkat Persekutuan dan Negeri.

Beliau berkata pandangan daripada pihak berkepentingan termasuk parti-parti politik turut diambil kira sebelum Rang Undang-undang itu dibentang untuk bacaan kali pertama pada persidangan Dewan Rakyat akan datang.

“Kerajaan sentiasa komited memantapkan nilai integriti dan memastikan ketelusan tadbir urus negara dipertingkatkan dari semasa ke semasa dalam menjadikan Malaysia sebuah negara yang bebas rasuah,” kata Perdana Menteri. – BERNAMA


Treler jatuh gaung, pemandu maut, isteri, anak cedera

KUALA LUMPUR: Seorang pemandu treler maut, manakala isteri dan anaknya cedera ringan setelah kenderaan muatan pasir putih yang dipandunya terbabas sebelum terjatuh ke dalam gaung di Kilometer 43.3 Lebuhraya Karak-Kuala Lumpur, pagi tadi.

Ketua Polis Daerah Bentong, Supt Zaiham Mohd Kahar berkata, dalam kejadian 4 pagi itu Mohamad Hasrul Abdul Halim, 33, meninggal dunia di tempat kejadian akibat kecederaan parah setelah tersepit di bahagian hadapan kenderaan itu.

“Isteri mangsa yang berusia 41 tahun dan anak lelakinya berusia lima tahun yang mendapat cedera ringan telah dihantar ke Hospital Bentong, Pahang untuk mendapatkan rawatan,” katanya dalam kenyataan hari ini.

Katanya, siasatan awal mendapati kejadian dipercayai berlaku selepas kenderaan dari arah Taiping, Perak menuju Terengganu itu hilang kawalan sebaik tiba di satu kawasan selekoh dan melanggar penghadang jalan, lalu terbabas serta menjunam ke dalam gaung.

Zaiham berkata, kes disiasat di bawah Seksyen 41(1) Akta Pengangkutan Jalan (APJ) 1987 dan beliau meminta kerjasama mana-mana pihak yang melihat kejadian itu untuk tampil membantu siasatan.

“Polis juga menasihatkan semua pengguna jalan raya agar sentiasa memandu kenderaan dengan berhati-hati dan berhemah terutama di Kilometer 40 hingga 45 lebuh raya ini (Lebuhraya Karak-Kuala Lumpur) serta memastikan kenderaan yang dipandu diselenggara dengan baik dan selamat,” katanya. – BERNAMA


Rider p-hailing mahu kadar upah dinaikkan kepada RM7

PETALING JAYA: Penunggang p-hailing meminta kadar upah pengambilan dan penghantaran di seluruh negara dinaikkan kepada RM7 untuk satu pesanan.

Ini kerana menurut mereka, kadar upah yang diberikan oleh semua syarikat p-hailing terlalu sedikit dan semakin rendah hari demi hari.

Untuk menyelesaikan masalah tersebut, Perdana Menteri, Datuk Seri Anwar Ibrahim berkata, beliau akan berjumpa dengan semua syarikat p-hailing untuk mencari jalan penyelesaian untuk masalah tersebut secepat mungkin.

“Bagi saya tempoh satu minggu untuk berjumpa dan berunding dengan syarikat p-hailing untuk mengutarakan masalah ini,” katanya.

Beliau berkata demikian ketika soal jawab sempena program Temu Anwar Selangor X Belia p-hailing 2023, di Laman Majlis Bandaraya Petaling Jaya (MBPJ), Petaling Jaya, hari ini.-KOSMO

Authors

Media Variasi

View all posts

Diyana Rahip

View all posts

View all posts

View all posts


Tekan pautan Touch N Go punca RM4,547 lesap

KUALA LUMPUR: Seorang mangsa dakwa kerugian RM4,547 lesap selepas menekan pautan e-dompet Touch N Go yang diterima menerusi mesej pesanan ringkas.

Akaun e-dompet Touch N Go milik Clinton Khor, 27, sebelum ini telah menghubungkan maklumat kad kredit bank dengan akaun Touch N Go membuka ruang ‘penggodaman’ ini dilakukan.

Terdahulu, dia yang dilaporkan berkata menerima maklumat bahawa ada menerima bantuan khas kewangan oleh kerajaan Barisan Nasional serta memintanya untuk menekan pautan yang diberi bagi membuat tuntutan.

Namun selepas menekannya, dia mendapati terdapat 16 transaksi berjumlah RM4,890 dari kad kreditnya ke Touch N Go miliknya tanpa kebenarannya.

Lebih mengejutkan sebanyak sembilan transaksi melalui DuitNow Touch N Go ke akaun tidak dikenali menyebabkannya rugi RM4,567.

Melihat transaksi itu, dia terus hubungi bank, membatalkan transaksi dan meminta duit berkenaan dikembalikan ke akaunnya.

Dia telah melaporkannya kepada Touch N Go namun laporannya tidak dilayan, yang menyebabkannya membuat laporan polis dan siasatan sedang dijalankan.

Dia telah mewujudkan petisyen dalam talian bagi menuntut institusi kewangan membenarkan pelanggan mendapat transaksi semula wang yang tersalah masuk.

Touch N Go sebelum ini sudah mengingatkan orang ramai agar tidak berkongsi maklumat peribadi, bank, OTP, PIN atau kata laluan.

Author

Tun Puteh Wanti

View all posts

View all posts


Pemilihan UMNO boleh dibincang pada mesyuarat bulanan MT Khamis ini – Ahmad Maslan

KUALA LUMPUR: Mesyuarat Bulanan Majlis Tertinggi (MT) UMNO bagi bulan Januari yang dijadualkan Khamis ini antara lain adalah bagi membincangkan mengenai pemilihan parti, kata Setiausaha Agung UMNO, Datuk Seri Ahmad Maslan.

“… pemilihan UMNO belum dibincangkan. Tentunya boleh dibincangkan pada 5 Januari ini tentang pemilihan (parti),” katanya pada sidang media sempena Perhimpunan Agung UMNO (PAU) 2022, hari ini.

Ahmad berkata, selain pemilihan UMNO, mesyuarat bulanan itu akan turut membincangkan mengenai jemputan ke PAU 2022 kepada parti yang terdapat dalam Kerajaan Perpaduan ketika ini.

Beliau turut memaklumkan bahawa satu mesyuarat pengurusan UMNO akan diadakan malam ini yang dipengeruskan oleh Timbalan Presiden UMNO, Datuk Seri Mohamad Hasan.

Pada 26 Disember lepas, setiausaha agung UMNO itu berkata keputusan sama ada jawatan Presiden dan Timbalan Presiden parti itu akan dipertimbangkan atau tidak, hanya akan diputuskan ketika mesyuarat MT Khas pada 12 Jan ini sebelum Perhimpunan Agung keesokannya.

PAU 2022 yang sebelum ini dijadualkan pada 21 hingga 24 Dis 2022, telah ditangguhkan kepada 11 hingga 14 Jan 2023. – BERNAMA


Sukan Asia Hangzhou: Nur Shazrin hadiahkan emas pertama Malaysia

KONTINJEN Malaysia akhirnya berjaya memperoleh pingat emas pertama dalam Sukan Asia Hangzhou 2022 apabila pelayar negara, Nur Shazrin Latif berjaya mendapat tempat pertama bagi acara Dinghy ILCA6 Wanita yang berlangsung di Pusat Pelayaran Xiangshan hari ini.

Menang emas pertama negara, Nur Shazrin Latif turut layak automatik ke Olimpik Paris 2024! Paris here we go!🇫🇷@ASTROARENA pic.twitter.com/IyEbeROJ3j

— Zulhelmi Zainal Azam (@zulhelmizainal1) September 27, 2023

Pingat perak pula menjadi milik pelayar dari Hong Kong, Stephanie Norton dengan 37 mata manakala pelayar dari Singapura, Victoria Chan meraih gangsa dengan pungutan 38 mata.

Author

Muhammad Nor Fadzly Mahat

View all posts

View all posts


28 penduduk dipindahkan susulan tanah runtuh di Taman Chenderong Jaya

IPOH: Seramai 28 penduduk daripada enam keluarga terpaksa dipindahkan ke Pusat Pemindahan Sementara (PPS) berikutan risiko bencana tanah runtuh di Taman Chenderong Jaya, Batu Gajah tengah malam tadi.

Jurucakap Sekreteriat Pengurusan Bencana Daerah berkata, PPS itu dibuka di Dewan Serbaguna Tanjung Tualang pada 10.40 malam tadi selepas menerima aduan daripada penduduk.

“Penduduk memaklumkan terdengar bunyi seperti pergerakan tanah dan pelbagai agensi keselamatan telah ke lokasi bagi pemantauan.

“Kejadian berlaku selepas hujan lebat dan tindakan susulan sedang dilaksanakan pihak berwajib,” katanya ketika dihubungi Bernama di sini hari ini.

Katanya pelbagai agensi keselamatan sedang melakukan pemantauan di lokasi kejadian dan tiada mangsa cedera mahupun kemalangan jiwa dilaporkan setakat ini. – BERNAMA


Ekonomi Malaysia tidak akan terjejas teruk tahun depan – PM

JEMPOL: Perdana Menteri Datuk Seri Ismail Sabri Yaakob yakin ekonomi Malaysia tidak akan begitu terjejas berbanding negara lain meskipun dijangka berlaku kemelesetan ekonomi dunia pada tahun depan.

Beliau berkata ini kerana Malaysia mampu meneruskan keadaan ekonomi yang dilihat menunjukkan pertumbuhan memberangsangkan tahun ini.

Sebagai contoh, Perdana Menteri berkata Malaysia telah membuktikan pencapaian ekonomi melalui pertumbuhan Keluaran Dalam Negara Kasar sebanyak 8.9 peratus pada suku kedua 2022 berbanding lima peratus pada suku pertama tahun ini.

“Pencapaian yang direkodkan ini adalah antara yang terbaik di Asia Tenggara. Keyakinan kepada ekonomi negara juga jelas dalam kalangan pelabur antarabangsa,” katanya ketika berucap pada majlis Makan Malam Keluarga Malaysia di Dataran Aurora Bahau dekat sini malam tadi.

Ismail Sabri berkata selain itu, bagi separuh pertama 2022, pelaburan langsung asing mencatat aliran langsung bersih lebih tinggi bernilai RM41.7 bilion berbanding RM23.3 bilion sebelum pandemik COVID-19.

“Pertumbuhan ekonomi suku kedua Malaysia (tahun ini) juga adalah tertinggi di ASEAN dan lebih tinggi berbanding beberapa negara maju dan serantau seperti China iaitu 0.4 peratus, Amerika Syarikat (1.6), Korea (2.9), Eropah (4), Singapura (4.4), Indonesia (5.4) dan Filipina (7.4),” katanya.

Beliau berkata beberapa petunjuk ekonomi negara turut mencatatkan prestasi yang baik antaranya Indeks Pengurus Pembelian (PMI) terus melepasi tujuh paras nilai ambang iaitu 50.3 peratus dan jumlah ketibaan pelancong meningkat kepada 3.2 juta bagi tempoh Januari hingga Julai 2022.

Perdana Menteri berkata melalui hasil peningkatan ekonomi itu, kerajaan mampu memperkenal Bajet 2023, belanjawan terbesar dalam sejarah iaitu berjumlah RM373.3 bilion, yang memberi tumpuan kepada seluruh rakyat dan komuniti perniagaan.

“Kita percaya walaupun tahun depan ekonomi dunia tidak menentu tetapi saya yakin dengan keadaan ekonomi yang kini ada di negara ini, kita (kerajaan) mampu memastikan negara (Malaysia) tidak berada dalam keadaan seperti negara lain.

“Walaupun pertumbuhan ekonomi dijangka mencabar tetapi tidak jadi begitu teruk berbanding negara-negara lain,” katanya sambil menambah beliau yakin kerajaan ketika ini mampu menjaga kepentingan rakyat jika diberi peluang untuk terus mentadbir negara pada masa akan datang. – BERNAMA


Remaja kena ‘ratah’ lima lelaki bergilir-gilir

KUALA LANGAT: Detik hitam buat seorang remaja apabila dirogol lima lelaki secara bergilir-gilir dalam kejadian di sebuah rumah di Telok Panglima Garang, di sini baru-baru ini.

Kejadian yang berlaku pukul 2 pagi, 29 Julai lalu itu membabitkan mangsa berusia 15 tahun yang masih bersekolah.

Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, siasatan mendapati pada hari kejadian sepupu mangsa meminta bantuan rakannya untuk menghantar pulang remaja itu ke Klang dari Telok Panglima Garang.

“Bagaimanapun, rakan sepupu mangsa hadir dengan menaiki motosikal dan membawa remaja berkenaan ke tempat lain iaitu sebuah rumah.

“Mangsa seterusnya diperkosa secara bergilir-gilir oleh lima suspek termasuk rakan sepupunya,” katanya dalam kenyataan hari ini.

Polis menerima laporan berhubung kejadian itu daripada mangsa pada pukul 8.23 pagi keesokan hari dan menahan lima suspek berusia 15 hingga 23 tahun.

“Dua daripada suspek merupakan pelajar sekolah. Ujian air kencing mendapati mereka bebas mengambil barang terlarang. Kesemua suspek ditahan reman selama lapan hari.

“Kes disiasat mengikut Seksyen 375(B) Kanun Keseksaan,” katanya.

Authors

Media Variasi

View all posts

Diyana Rahip

View all posts

View all posts

View all posts


Polis Thailand edar gambar wanita mangsa culik

KOTA BHARU: Polis Thailand telah mengedarkan gambar mangsa kes culik di Tumpat, dekat sini, ke 19 buah balai polis di Wilayah Narathiwat bagi membantu mengesan wanita itu.

Ketua Polis Wilayah Narathiwat Jeneral Wan Seman Wan Salleh berkata gambar seorang suspek lelaki turut diedarkan dan usaha berkenaan dijalankan bagi membantu polis Kelantan yang mengesyaki mangsa diculik dan dilarikan ke Thailand.

“Kita kini menjalankan operasi besar-besaran bagi membantu PDRM (Polis Diraja Malaysia) mengesan wanita yang juga ejen kosmetik berusia 36 tahun yang diculik dari rumahnya di Kampung Semat Jal, Tumpat, pada 13 September lalu.

“Operasi mengesan mangsa itu digerakkan sejurus pihaknya menerima gambar mangsa dan juga seorang suspek yang dipercayai antara individu yang terlibat menculik wanita tersebut,” katanya ketika dihubungi, hari ini.

Wan Seman berkata operasi mengesan mangsa dilakukan dengan pantas atas hubungan baik dengan polis Kelantan dan kerjasama rentas sempadan selama ini.

Beliau berkata beberapa siri serbuan telah dijalankan di hotel, stor simpanan barang dan rumah kediaman, namun masih gagal menemukan mangsa.

“Polis Thailand juga telah memaklumkan mengenai kes tersebut di balai polis bersempadan dengan Kelantan iaitu di Balai Polis Sungai Golok, Waeng, Takbai dan Buketa supaya melipat gandakan usaha.

“Operasi ini juga melibatkan Unit Risikan Thailand yang kini masih menjalankan usaha mengesan,” katanya dan menambah gambar mangsa dan suspek turut diedarkan ke sempadan Wilayah Pattani dan Songkhla.

Dalam kejadian 13 September lepas, seorang wanita berusia 36 tahun yang juga ejen kosmetik diculik beberapa lelaki dari rumahnya di Kampung Semat Jal, Tumpat kira-kira pukul 5.10 petang.

Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek. – BERNAMA


Nombor plat FF 1 milik Sultan Johor

JOHOR BAHRU: Nombor pendaftaran kenderaan bagi siri Wilayah Persekutuan Putrajaya iaitu ‘FF 1’ adalah milik Sultan Johor, Sultan Ibrahim Almarhum Sultan Iskandar.

Perkara itu dimaklumkan menerusi hantaran di Facebook rasmi Sultan Ibrahim hari ini berserta beberapa foto mengenainya turut dikongsi di platform media sosial itu.

Terdahulu, baginda berkenan menerima menghadap Menteri Pengangkutan, Anthony Loke Siew Fook hari ini.

Pada pertemuan itu, Loke turut mempersembahkan secara simbolik nombor plat kenderaan berkenaan kepada Sultan Ibrahim, yang membida dengan tawaran tertinggi.

Sebelum ini, media melaporkan bidaan nombor pendaftaran kenderaan bagi siri ‘FF’ mencatatkan hasil kutipan tertinggi dalam sejarah sistem bidaan JPJeBid dengan kutipan berjumlah RM34.3 juta. – BERNAMA


Masalah teknikal punca salah umum juara Bintang Kecil 2023 – Ketua Pengarah RTM

CYBERJAYA: Stesen RTM memohon maaf kepada juara dan naib juara pertandingan Bintang Kecil 2023, Kiki dan Farha berikutan kesilapan teknikal pada pentas akhir, malam tadi.

Ketua Pengarah Jabatan Penyiaran Malaysia (RTM), Datuk Suhaimi Sulaiman menerusi hantaran video di Instagram berkata, kesilapan pengumuman juara dan naib juara berlaku tanpa disengajakan.

“Video ini untuk Kiki dan Farha iaitu pemenang tempat pertama dan kedua pertandingan Bintang Kecil 2023, semalam.

“Saya tahu perasaan Kiki dan Farha tertekan kerana format lampu akan menyala kepada peserta yang menang. Kiki diangkat sebagai juara, tetapi lampu menyala ke atas Farha.

“Jadi, saya minta maaf bagi pihak RTM dan akhirnya, kita selesai pertandingan itu,” jelasnya.

Tambah Suhaimi, Azam Pitt selaku pengacara program sudah cuba sehabis baik menyelamatkan keadaan, namun sukar kerana ia disebabkan masalah teknikal.

Justeru, Suhaimi berharap, isu itu tidak dipanjangkan dan mendoakan kejayaan buat Kiki dan Farha.

“Azam cuba membetulkan keadaan, tetapi agak terlambat sebab lampu sudah terlalu lama menyala dan tak dapat bergerak hingga tersekat, sekali gus memberi tekanan.

“Saya yang berada di atas pentas dapat rasakan tekanan ini. Saya mendoakan kejayaan berterusan buat Kiki dan Farha,” luahnya.

Terdahulu, tular video yang memaparkan kesilapan pengumuman juara dan naib juara pertandingan Bintang Kecil 2023 yang diadakan secara langsung di Arena Gemilang, DeTAR Putra, Universiti Malaysia Sarawak (UNIMAS), Kota Samarahan, Sarawak, malam tadi.

Tidak sekadar itu, acara tersebut turut dikejutkan dengan insiden kesilapan pengumuman pemenang peserta terbaik yang disifatkan sebagai satu gimik oleh pengacara.

Program Bintang Kecil 2023 dihoskan oleh Azam Pitt dan Sweet Qismina.

Author

Nurul Ain Japri

View all posts

View all posts


Bekas polis direman tujuh hari bantu siasatan kes samun

MELAKA: Seorang bekas anggota polis direman tujuh hari bagi membantu siasatan kes samun seorang pemuda di Taman Bukit Cheng pada 29 April lepas.

Perintah reman itu dikeluarkan Majistret Sharda Shienha Mohd Suleiman bermula hari ini hingga 9 Mei.

Mengikut pertuduhan, suspek lelaki berumur 35 tahun itu didakwa bersama seorang rakannya dipercayai menyamun mangsa yang berusia 25 tahun ketika pemuda terbabit sedang meletak kenderaan di beranda rumahnya.

Suspek dikatakan meletakkan pisau pada leher mangsa, manakala rakannya menunggu berdekatan pagar rumah mangsa.

Kes disiasat di bawah Seksyen 395/397 Kanun Keseksaan kerana menyamun. – BERNAMA


Mayat dua beradik perempuan lemas ditemukan orang awam – Polis

KOTA TINGGI: Kegembiraan enam sekeluarga bermandi-manda di Pantai Awam Tanjung Buloh, Kuala Sedili, di sini sempena cuti umum Hari Pekerja bertukar tragedi apabila dua daripada mereka ditemukan lemas oleh orang awam, petang Isnin.

Ketua Polis Daerah Kota Tinggi, Supt Hussin Zamora berkata, mayat Siti Rabiah Johari, 13, dijumpai kira-kira 50 meter dari pantai berkenaan pada pukul 4 petang, manakala adiknya, Siti Nursalina Johari, 10, ditemukan 15 minit kemudian pada jarak 15 meter dari lokasi mangsa dilaporkan hilang.

“Bapa mangsa menyatakan mereka enam sekeluarga datang ke pantai itu dari Ulu Tiram untuk aktiviti beriadah dan mandi-manda sempena cuti umum,” katanya menerusi kenyataan malam tadi.

Menurut Hussin, Balai Polis Kuala Sedili menerima maklumat berhubung kejadian itu daripada orang awam menerusi MERS 999 pada pukul 3.57 petang.

Beliau berkata susulan itu, operasi mencari dan menyelamat dijalankan sepasukan anggota polis Kuala Sedili bersama Jabatan Bomba dan Penyelamat Malaysia (JBPM) serta orang awam yang berada di pantai itu.

Hussin menasihati orang ramai agar berhati-hati dan mengikuti perkembangan keadaan cuaca serta pasang surut air laut jika mahu melakukan aktiviti tepi pantai dan laut.

Katanya, orang ramai wajib mematuhi perintah larangan mandi-manda atau apa-apa aktiviti pantai dan laut sekiranya bendera merah dikibarkan pihak berkuasa tempatan (PBT) bagi mengelakkan kejadian yang tidak diingini berlaku.

Terdahulu, Ketua Balai Bomba dan Penyelamat (BBP) Sebana Cove, Penolong Penguasa Bomba Mohd Khairul Sufian Dahari dilaporkan berkata, dua beradik perempuan ditemukan lemas di Pantai Tanjung Buloh dan disahkan meninggal dunia di lokasi kejadian oleh pihak Kementerian Kesihatan. – BERNAMA


Cikgu ‘gatal’ mandikan, buat amang seksual kepada pelajar ditangkap

KUCHING: Seorang guru yang juga warden asrama sebuah sekolah di Padawan di sini, ditahan kerana disyaki melakukan amang seksual terhadap pelajar lelaki sekolah berkenaan.

Pesuruhjaya Polis Sarawak, Datuk Mancha Ata berkata, guru lelaki berusia lingkungan 40-an itu ditahan selepas polis menerima laporan daripada penjaga mangsa jam 3.55 petang Ahad lalu.

Menurutnya, kejadian berlaku apabila suspek membawa pelajar lelaki berusia 15 tahun itu ke rumahnya dengan alasan mahu menjaga mangsa yang mengalami demam.

“Bagaimanapun ketika memandikan mangsa, suspek bertindak menyentuh mangsa secara seksual,” katanya.

Mancha berkata, kes itu kini disiasat mengikut Seksyen 14(a) Akta Kesalahan Seksual Terhadap Kanak-Kanak 2017 (Akta 792).

“Jika sabit kesalahan suspek boleh dihukum penjara tidak melebihi 20 tahun dan dikenakan hukuman sebat.

“Orang ramai harus lebih peka terhadap kes kesalahan seksual terhadap kanak-kanak. Ini kerana kejadian itu boleh memudaratkan kesihatan emosi dan mental mangsa berpanjangan.

“Kegagalan memberi maklumat mengenai perlakuan kesalahan seksual terhadap kanak-kanak boleh didenda tidak lebih RM5,000,” katanya. – Harian Metro

Author

Media Variasi

View all posts

View all posts


Lelaki ditahan hina Sultan Johor di media sosial

KUALA LUMPUR: Seorang lelaki yang disyaki membuat hantaran berbaur penghinaan terhadap Sultan Johor Sultan Ibrahim Almarhum Sultan Iskandar melalui media sosial ditahan hari ini.

Setiausaha Polis Malaysia, Datuk Noorsiah Mohd Saaduddin berkata, lelaki berusia 35 tahun itu ditahan di sebuah rumah di Puchong, Selangor dan polis turut merampas satu telefon bimbit jenama Samsung serta sekeping kad sim jenama redONE.

“Lelaki itu dipercayai memuat naik hantaran berunsur penghinaan terhadap Sultan Johor menerusi akaun Facebook ‘Indera Mulia’ pada Khamis lepas,” katanya dalam kenyataan malam tadi.

Noorsiah berkata, kes itu disiasat mengikut Seksyen 4(1) Akta Hasutan 1948 kerana mendatangkan kebencian atau penghinaan terhadap mana-mana raja atau kerajaan serta Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

“Permohonan reman terhadap suspek mengikut Seksyen 117 Kanun Tatacara Jenayah akan dibuat  esok di Ibu Pejabat Polis Daerah Dang Wangi,” katanya yang memaklumkan kes itu disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman.

Beliau menasihati orang ramai supaya tidak menyalahgunakan media sosial dengan mengeluarkan kenyataan yang mengundang kemarahan, menimbulkan rasa benci kepada agama, bangsa, kaum, raja dan seumpamanya yang boleh membawa kepada keadaan tidak harmoni dan menggugat perpaduan negara. – BERNAMA


TikTok tawar hantaran teks, bakal beri saingan hebat kepada Twitter, Threads

PLATFORM media sosial yang terkenal dengan kandungan video, TikTok pada Isnin mengumumkan bahawa orang ramai akan ditawarkan dengan kandungan hantaran teks pada masa akan datang.

Versi siaran teks pada TikTok lebih kepada visual berbanding siaran ditawarkan Twitter atau Threads, yang mana pengguna boleh menambah latar belakang warna, muzik dan pelekat pada siaran.

Syarikat milik China itu berkata, format baharu itu juga akan meluaskan pelbagai kandungan selain pengggunanya menjadi lebih kreatif menerusi hantaran komen dan kapsyen.

Tawaran TikTok itu seterusnya akan menjadi tamparan hebat kepada Twitter yang sudah lama menawarkan perkhidmatan hantaran teks.

Apatah lagi, awal bulan ini Instagram turut melancarkan Threads, aplikasi serupa dengan Twitter.

Platform lebih kecil seperti Mastodon, Bluesky dan Substack Notes muncul sebagai saingan berpotensi kepada Twitter, namun setakat ini masih belum ada yang dapat menggulingnya meskipun berdepan dengan masalah.

Pemilik Twitter, Elon Musk minggu lalu berkata, platform itu kehilangan kira-kira separuh daripada hasil pengiklanannya.

Author

Fazleen Safina Abd Jamil

View all posts

View all posts


Tabung Haji diarah dapatkan maklumat kepulangan wanita pakai ihram

PUTRAJAYA: Menteri di Jabatan Perdana Menteri (Hal Ehwal Agama) Datuk Idris Ahmad telah mengarahkan Tabung Haji untuk menghubungi Jabatan Imigresen bagi mendapatkan maklumat kepulangan seorang wanita berpakaian ihram lelaki ketika mengerjakan umrah di Tanah Suci Makkah baru-baru ini.

Beliau berkata pihaknya juga membuat siasatan lanjut untuk mendapatkan maklumat mengenai tempat asal wanita berkenaan dan akan memaklumkan kepada pihak berkuasa negeri terlibat untuk tindakan lanjut.

“Dia pergi (Makkah) secara sendiri menggunakan visa pelancong,” katanya kepada pemberita selepas majlis pelepasan konvoi motosikal kongsi rezeki sempena Program Munajat Keluarga Malaysia anjuran Yayasan Dakwah Islamiah Malaysia (YADIM) di sini pada Ahad.

Program yang diadakan di Masjid Putra itu bagi menyambut genap setahun Perdana Menteri Datuk Seri Ismail Sabri Yaakob mengemudi negara dan Inspirasi Setahun Keluarga Malaysia Teguh Bersama.

Pada 12 Ogos, Idris dilaporkan berkata tindakan tegas menanti kepulangan wanita terbabit kerana didakwa mengerjakan umrah dengan berpakaian ihram lengkap seperti lelaki.

Seorang pengguna media sosial berkongsi video berdurasi 17 saat memaparkan seorang ‘lelaki’ merakam dirinya tawaf di depan Kaabah dalam Masjidilharam di Makkah yang akhirnya tular selepas identiti individu itu didedahkan sebagai wanita. – BERNAMA


KPDN cadang perluas MYSaveFood ke pasar malam selepas Syawal

JASIN: Kementerian Perdagangan Dalam Negeri dan Kos Sara Hidup (KPDN) bercadang memperluas kempen menyelamatkan pembaziran makanan MYSaveFood ke pasar malam seluruh negara selepas Aidilfitri ini.

Timbalan Menterinya, Senator Fuziah Salleh berkata, kempen itu telah mendapat maklum balas positif daripada persatuan peniaga yang bersedia untuk bekerjasama selain turut melibatkan Pertubuhan Pemuda GEMA Malaysia (GEMA).

“Jika kita lihat inisiatif MYSaveFood ini telah menunjukkan kesan positif apabila sejumlah 19.84 tan makanan dapat diselamatkan daripada pembaziran pada Ramadan ini.

“Program ini melibatkan pengumpulan lebihan juadah tidak terjual yang dilakukan selepas waktu berbuka puasa, seterusnya diasing dan ditimbang bagi tujuan rekod sebelum diagihkan kepada golongan sasar yang memerlukan,” katanya kepada pemberita di sini pada Rabu.

Terdahulu, beliau hadir pada program MYSaveFood Ramadan di Bazar Ramadan Rahmah (BRR) Bandar Baru Merlimau yang turut dihadiri Exco Pembangunan Usahawan, Koperasi dan Hal Ehwal Pengguna Melaka Allex Seah Shoo Shin dan Pengarah KPDN Melaka Norena Jaafar.

Mengulas lanjut, Fuziah berkata, menurut Perbadanan Pengurusan Sisa Pepejal dan Pembersihan Awam (SWCorp), pada tahun ini dianggarkan sejumlah 75,000 tan sisa makanan dibazirkan jika tiada tindakan diambil untuk menyelamatkan makanan tersebut.

“Data itu diperoleh daripada jangkaan sebanyak 19,228 tan sisa makanan dibuang setiap hari di seluruh negara pada Ramadan berbanding 16,720 tan sisa makanan dikumpul pada hari biasa, iaitu pertambahan 2,508 tan atau 15 peratus,” katanya.

Menurutnya, program MYSaveFood itu telah dijayakan oleh 1,227 sukarelawan di 43 lokasi Bazar Ramadan terpilih seluruh negara.

Beliau berkata, KPDN juga telah bekerjasama dengan pihak hotel terpilih seluruh Malaysia untuk menyelamatkan makanan yang tidak disentuh dengan memanjangkan jangka hayat makanan tersebut melalui proses retort.

“Sejumlah 792 pek makanan bersamaan 62 kilogram telah melalui proses retort dan diagihkan kepada pelajar institusi pengajian tinggi,” katanya. – BERNAMA


Import telur ayam ditanggung syarikat, tidak libat dana awam – MAFS

PUTRAJAYA: Kelulusan khas sementara pengimportan telur ayam tidak melibatkan dana awam, kata Kementerian Pertanian dan Keterjaminan Makanan (MAFS).

Menerusi satu kenyataan hari ini, MAFS berkata, sebarang perbelanjaan dan risiko untuk mengimport telur ayam ditanggung sepenuhnya syarikat pengimport dan tiada dana awam digunakan.

“Kerajaan Malaysia tidak ada memberikan subsidi kepada telur ayam import sepertimana yang dinikmati pengeluar telur ayam tempatan,” katanya.

Pada 6 Disember lepas, Menteri Pertanian dan Keterjaminan Makanan, Datuk Seri Mohamad Sabu mengumumkan kebenaran bagi mengimport telur dari sumber luar sebagai langkah sementara mengatasi kekurangan bekalan telur.

Kelulusan khas sementara sehingga 30 Jun 2023 diberikan kepada syarikat J&E Advance Tech Sdn Bhd dan syarikat pengeksport telur di India yang mempunyai kapasiti pembekalan dan juga sedang membekalkan telur ke Qatar ketika Piala Dunia 2022.

Bagi memastikan rakyat menerima telur ayam import yang selamat dan bebas penyakit, MAFS berkata, Jabatan Perkhidmatan Kuarantin dan Pemeriksaan Malaysia (Maqis) dan Jabatan Perkhidmatan Veterinar melaksanakan kawalan kemasukan telur ayam import di pintu masuk negara.

Kawalan adalah secara ujian Hold, Test and Release (HTR) merangkumi ujian PCR untuk pengesanan bakteria Salmonella, virus Newcastle Disease dan Avian Influenza.

“Hanya telur ayam yang lepas ujian HTR sahaja dibenarkan masuk ke negara ini. Setakat ini tiada telur ayam yang diimport gagal ujian ini,” katanya.

MAFS berkata berdasarkan rekod DVS, usaha Kerajaan Perpaduan untuk mengatasi kekurangan bekalan telur ayam dalam negara sejak Januari lepas telah mula menunjukkan perkembangan positif.

Berdasarkan rekod itu, Malaysia mengalami kekurangan telur ayam sebanyak 118,272,070 biji pada Okt 2022; 157,543,291 biji (Nov 2022); 1,282,094 biji (Dis 2022) namun mengalami pertambahan 160,649,928 biji pada Januari tahun ini.

“Kerajaan akan sentiasa memastikan langkah-langkah proaktif untuk memastikan bekalan makanan dalam negara sentiasa mencukupi dan terjamin,” katanya. – BERNAMA


232,000 pekebun kecil RISDA layak terima BMT

LIPIS: Sejumlah 232,000 pekebun kecil getah berdaftar di bawah Pihak Berkuasa Kemajuan Pekebun Kecil Perusahaan Getah (RISDA) akan menerima Bantuan Musim Tengkujuh (BMT) tahun ini.

Menurut Menteri Pembangunan Luar Bandar, Datuk Seri Mahdzir Khalid, BMT tahun ini akan dibayar kepada pekebun kecil sebanyak RM300 sebulan bagi bulan November dan Disember.

“Sekarang dah siap (senarai penerima), jumlah penerima itu dah ada, cuma kita tunggu peruntukan, kalau peruntukan itu masuk kita bayar, tak terjejaslah, bayaran itu memang berjalan. Insha-Allah kita bayar.

“Untuk tahun ini, itu dasar sedia ada yang kita guna bagi tujuan pembayaran BMT tetapi kerajaan telah bersetuju untuk menaikkan kadar BMT tahun 2023 daripada RM600 sekarang kepada RM800,” katanya.

Beliau berkata demikian pada sidang media selepas Majlis Pekebun Kecil RISDA Makmur Peringkat Negeri Pahang di Dewan Terbuka Kampung Mela di sini hari ini.

Turut hadir, Timbalan Menteri I KPLB, Datuk Seri Abdul Rahman Mohamad; Ketua Setiausaha KPLB, Datuk Ramlan Harun dan Ketua Pengarah RISDA, Datuk Abdullah Zainal.

Jelas Mahdzir, bayaran BMT tahun ini membabitkan peruntukan berjumlah RM191 juta.

Sementara itu Mahdzir berkata, Program Tanam Semula Getah setakat ini telah mencapai lebih 10,000 hektar melibatkan 7,180 pekebun kecil dengan bayaran berjumlah hampir RM61.6 juta.

Tahun ini katanya RISDA menerima permohonan untuk tanam semula semula getah seluas 18,524 hektar daripada 12,381 pekebun kecil.

“Walaupun sektor getah berdepan dengan pelbagai cabaran, saya percaya peningkatan keluasan penanaman getah ini adalah berikutan peningkatan nilai bantuan kepada RM13,710 bagi Semenanjung Malaysia berbanding RM9,230 sebelum ini yang telah menarik minat ramai pemilik tanah untuk mengusahakan tanaman getah,” katanya.

Pada majlis yang sama, Mahdzir turut menyampaikan dividen Program Tanam Semula Komersial (TSK) RISDA peringkat negeri Pahang yang berjumlah lebih RM39 juta.

Dividen tersebut adalah hasil pulangan melalui pengurusan yang cekap oleh RISDA Plantation Sdn Bhd kepada 5,590 orang peserta projek TSK seluruh negeri Pahang.

Author

Tun Puteh Wanti

View all posts

View all posts


5 tips perlu diketahui sebelum beli insurans

MEMBELI insurans seolah-olah telah menjadi satu keperluan kepada rakyat di negara ini.

Banyak syarikat menawarkan pelbagai jenis insurans seperti insurans am, hayat, kesihatan & perubatan, rumah, perjalanan, kemalangan diri, kenderaan dan sebagainya.

Syarikat-syarikat insurans berlumba-lumba  menawarkan pelbagai pakej kepada rakyat Malaysia dan sudah pasti, janji yang diberikan kepada bakal pelanggan mereka adalah sangat menarik dan terlihat ‘lumayan’.

Seperti diketahui, tujuan utama seseorang individu membeli insurans adalah untuk mengurangkan risiko kerugian dan meringankan beban kewangan sekirannya terjadi sebarang kejadian yang tidak diingini.

Namun, adakah apa sahaja yang dijanjikan oleh syarikat-syarikat insurans ini adalah benar? Apakah perkara paling asas yang harus diketahui oleh seseorang individu sebelum membeli insurans? Apakah yang boleh dilakukan jika pembeli merasakan diri mereka telah ditipu oleh syarikat insurans?

Saya bukannya agen insurans atau hendak promosikan produk insurans kepada rakyat negara ini. Saya merupakan antara rakyat Malaysia dan ahli keluarga yang pernah tersilap langkah dalam membeli produk yang ditawarkan oleh syarikat insurans di negara ini.

Tujuan penulisan ini adalah sebagai satu panduan yang paling asas untuk mereka yang berminat untuk membeli insurans agar tidak mengalami nasib seperti kami. Tulisan ini juga adalah dari sudut pandangan penulis berdasarkan pengalaman sahaja.

1. Ketahui tujuan utama beli insurans

Pastikan anda faham apa keperluan utama sebelum membeli insurans. Jika ia adalah untuk kesihatan, pastikan anda beli untuk kesihatan sahaja dan bukannya untuk perkara lain seperti simpanan dan sebagainya. Fokuskan kepada satu perkara sahaja.

Jangan membeli untuk semua perkara tanpa memahami tujuan anda membeli insurans berkenaan. Mungkin akan timbul apa-apa halangan semasa membuat tuntutan jika insurans yang diambil terdapat pelbagai perkhidmatan di dalamnya.

“Syarikat insurans mempunyai pelbagai agenda tersembunyi.”

Kita hanya akan mengetahuinya apabila kita hendak gunakan perkhidmatan syarikat berkenaan.

Penulis, tidak berminat untuk membeli insurans hayat kerana pada pandangan penulis, insurans semasa hidup pun susah hendak dapat, inikan pula insurans selepas mati, pasti waris terseksa hendak dapatkan sebarang pampasan.

Lebih baik penulis membeli insurans yang boleh menjaga kesihatan penulis semasa hidup daripada membeli insurans untuk dinikmati oleh waris penulis selepas mati.

2. Faham & ‘hadam’ polisi insurans yang dibeli

Jika membeli insurans, pastikan anda membaca polisi dengan teliti. Anda juga boleh minta orang yang menjual insurans terangkan atau minta nasihat dari rakan yang lebih mengetahui untuk memahami polisi berkenaan.

Apa yang berlaku kini ialah polisi yang digariskan adalah berpuluh-puluh halaman dan dalam tulisan kecil. Ia adalah normal untuk sesiapa pun untuk tidak ambil endah dan hanya tandatangan tanpa meniliti syarat-syarat yang digariskan. Tetapi apabila apa-apa berlaku dan bila kita hendak membuat tuntutan, timbul masalah, baru kita akan melenting dan menyalahkan semua pihak.

Misalnya, anda mengambil insurans untuk kesihatan, pastikan anda tahu jumlah peratusan yang akan dibayar oleh syarikat insurans dan peratusan yang harus ditanggung oleh kita sebagai pembeli.

Sekarang jarang kita jumpa syarikat insurans yang akan biayai 100 peratus bayaran perubatan untuk pelanggan mereka.

Pastikan juga adakah syarikat itu akan membayar untuk kos rawatan pesakit luar, jenis penyakit yang boleh diinsuranskan, adakah polisi bayar dahulu dan tuntut kemudian dan sebagainya.

Sebagai pembeli insurans, anda berhak untuk mengetahui semua ini sebelum membeli. Ingat anda adalah pihak yang akan keluarkan wang, jadi anda layak untuk mendapatkan segala maklumat sebelum memberikan komitmen.

3. Beli insurans dengan pihak berkaliber

Pastikan anda membeli insurans dari pihak yang berkaliber. Saya nasihatkan pembaca untuk terus pergi ke pejabat insurans dan beli. Ini kerana jika berlakunya sesuatu, kita boleh terus ke pejabat dan bertanyakan hak kita.

Elakkan membeli dari ejen, terutamanya dari individu yang tidak dikenali. Banyak kes penipuan terjadi angkara membeli melalui ejen. Bagaimanapun, jika individu itu merupakan rakan atau ahli keluarga yang anda percayai, silakan.

4. Elak beli insurans dengan telemarketing

“Satu lagi nasihat jujur saya adalah jangan membeli produk-produk insurans melalui telemarketing“

Ini kerana kita hanya mendengar penerangan mengenai produk insurans dan perkhidmatan yang ditawarkan melalui telefon selama 15 minit dan terus setuju. Dalam masa 15 minit apa maklumat yang boleh kita dapat dan fahami?

Boleh jadi mereka yang menjual dan memberikan penerangan itu sendiri tidak tahu mengenai produk berkenaan.

Jika berlakunya sesuatu, kita tidak mampu mempertahankan diri kita mengenai informasi yang diberikan kerana kita tidak tahu dengan siapa kita bercakap semasa membeli. Ini merupakan satu kesilapan besar yang tidak patut dan harus dielakkan oleh semua pembeli insurans.

Jika anda tidak membayar sehingga polisi yang anda ambil tamat tempoh, dan kemudian sambung bayar semula, sila ke pejabat insurans dan semak semula isyarat-isyarat mengenai polisi tamat tempoh. Silap hari bulan, duit yang perlu kita terima akan hangus kerana syarikat insurans secara tiba-tiba akan menyatakan adalah polisi syarikat bahawa jika insurans anda tamat tempoh maka anda tidak boleh mendapat keistimewaan seperti anda membeli insurans itu pada awalnya.

Syarikat-syarikat ini akan mencari segala jalan atau alasan agar, anda tidak mendapat wang atau perlindungan seperti yang mereka janjikan semasa anda membelinya. Indah khabar dari rupa. Hati-hati dengan setiap langkah yang anda ambil.

5. Laporkan aduan di Bank Negara

Akhir sekali, jika anda tidak mendapat pampasan seperti yang dijanjikan apa perlu anda buat? Adakah menerima apa sahaja yang diberitahu oleh syarikat insurans seratus peratus? Sekali lagi sebagai seorang pembeli anda berhak untuk mendapat penerangan dan alasan yang munasabah sehingga anda berpuas hati. Jika anda merasakan diri anda tertipu, tidak puas hati dan mempunyai keraguan sila buat laporan di Bank Negara dengan bukti yang kukuh. Bank Negara merupakan tempat yang paling sesuai untuk anda mengadu nasib.

Sekali lagi saya nasihatkan, untuk mengelakkan sebarang masalah sebelum membeli insurans, pastikan anda membaca dengan teliti atau mendapatkan nasihat dari orang yang anda percaya.

Fahami segala perkara mengenai insurans yang hendak dibeli dan lakukan sedikit kajian. Banyak informasi mengenai insurans dalam talian yang anda boleh dapat. Kalau boleh, senaraikan apa yang anda akan dapat dan apa yang anda tidak akan dapat dengan membeli apa-apa produk insurans untuk rujukan semasa perlukan.

Apabila sudah yakin sepenuhnya dengan informasi yang diketahui, silakan beli insurans yang diinginkan. Ini penting supaya anda tidak kecewa dan terkejut apabila menghantar borang untuk tuntutan, banyak perkara yang dikatakan agenda tersembunyi mungkin wujud secara anda tidak sedar.

Jadilah pengguna yang bijak. Jangan harapkan kerajaan, NGO atau sesiapa sahaja akan sentiasa membantu anda.

“Sebagai pengguna, anda harus bijak dalam melindungi diri sendiri dari golongan kapitalis ini”.

*Artikel ini tidak menyalahkan semua syarikat insurans, namun masih ditujukan khas kepada segelintir individu yang tidak bertanggungjawab.

Oleh: DR RANI ANN BALARAMAN
Pusat Pengajian Komunikasi, Universiti Sains Malaysia (USM)

Author

MEDIAVARIASI

View all posts

View all posts


PPIM, MAPIM lancar tabung bantu Pakistan

KUALA LUMPUR: Persatuan Pengguna Islam Malaysia dan MAPIM melancarkan tabung bagi membantu rakyat negara itu yang sedang berdepan ancaman banjir terburuk dalam tempoh lebih sedekad.

Puluhan juta penduduk terkesan apabila hujan monsun berterusan sejak Jun lalu mengakibatkan banjir yang menenggelami satu per tiga daripada Pakistan.

Bencana itu telah meragut lebih 1,100 nyawa, memusnahkan banyak tanaman dan merosak atau memusnahkan lebih sejuta kediaman.

Ketua Aktivis Persatuan Pengguna Islam Malaysia, Datuk Nadzim Johan menyeru orang ramai agar membantu rakyat Pakistan yang kehilangan segala-galanya selepas tragedi banjir besar tersebut.

“Tidak boleh dibayangkan situasi yang dialami mereka, bagaimana mereka mahu bangkit dari ‘kiamat’ dunia berkenaan.

“PPIM juga akan mewujudkan tabung pakistan di  Sumbangan.com bagi memudahkan orang ramai menyalurkan bantuan,” katanya kepada MEDIA VARIASI.

Pertubuhan Bangsa-Bangsa Bersatu (PBB) dan kerajaan Pakistan telah melancarkan rayuan bantuan kecemasan mencecah AS$160 juta untuk rakyat negara itu.

Teleton, iaitu siaran khas televisyen bertujuan mengutip derma bagi membantu mangsa banjir anjuran bekas Perdana Menteri Pakistan, Imran Khan, semalam, berjaya mengumpulkan lima bilion rupee (kira-kira AS$22.7 juta) dalam tempoh tiga jam.

Author

Tun Puteh Wanti

View all posts

View all posts


Fahmi Fadzil cabar pemimpin UMNO isytihar aset harta

CYBERJAYA: Calon PH Parlimen Lembah Pantai, Fahmi Fadzil mencabar barisan pemimpin UMNO-BN yang bertanding Pilihan Raya Umum ke-15 (PRU15) untuk membuat pengisytiharan harta.

Ketua Penerangan PKR itu membuat cabaran secara terus kepada Perdana Menteri, Datuk Seri Ismail Sabri Yaakob; Presiden UMNO, Datuk Seri Ahmad Zahid Hamidi; Timbalan Presiden UMNO, Datuk Seri Mohamad Hasan dan Menteri Kesihatan Khairy Jamaluddin.

“Ismail Sabri, Zahid Hamidi, Mohamad Hasan, KJ bila nak isytihar harta? Berani?” ujar Fahmi ringkas melalui ciapan di Twitternya pada Selasa.

Terdahulu, PKR menyiarkan secara umum menerusi laman web calonkeadilan.org. aset bersih terkumpul membabitkan 80 calon PKR yang bertanding peringkat Parlimen PRU15.

Antara nama-nama pemimpin PKR bertanding PRU15 yang sudah dipaparkan pengisytiharan hartanya ialah Timbalan Presiden PKR, Rafizi Ramli dengan nilai aset bersih sebanyak RM18.85 juta.

Selain itu, dengan jumlah pendapatan bersih tertinggi pula adalah calon Parlimen Tanah Merah, Datuk Seri Mohamad Supardi Md Noor (RM106 juta) dan calon Parlimen Sungai Buloh, R Ramanan (RM63.5 juta).

Author

Faridah Amiratul

View all posts

View all posts


Fakta, JDT kukuhkan nilai komersial bola sepak Malaysia – TMJ

PEMILIK Kelab Bolasepak Johor Darul Ta’zim (JDT), Tunku Ismail Sultan Ibrahim mengakui bahawa Harimau Selatan mengukuhkan nilai komersial industri bola sepak Malaysia.

Menurut baginda, perkara itu berdasarkan nama besar dan beberapa kejayaan yang dimiliki JDT yang turut memberi kesan kepada nilai komersial liga tempatan.

“Tiada JDT tiada liga, tiada duit untuk hak penyiaran buat pasukan, tiada penuhkan stadium pasukan lain, tiada fasiliti terbaik buat pasukan kebangsaan, tiada kelab Malaysia di Liga Juara-Juara Asia dan tiada berita.

“JDT mengukuhkan nilai komersial industri bola sepak Malaysia. Fakta,” titah baginda menerusi satu komen di laman Instagram rasmi kelab, Officialjohor.

Baginda bertitah demikian selepas laman Instagram rasmi JDT berkongsi artikel menyatakan perlawanan membabitkan Harimau Selatan mengungguli rating tontonan di semua platform Astro.

Perkara itu tidak dinafikan dan buktinya juga boleh dilihat dengan jumlah penonton yang hadir ke stadium meningkat bagi perlawanan membabitkan aksi JDT.

Author

Diyana Rahip

View all posts

View all posts


Premis seleweng LPG bersubsidi diserbu, pemilik syarikat ditahan

KUALA LUMPUR: Kementerian Perdagangan Dalam Negeri dan Kos Sara Hidup (KPDN) Kuala Lumpur menumpaskan aktiviti penyelewengan gas petroleum cecair (LPG) menerusi serbuan di sebuah stor penyimpanan gas berlesen di Setapak, pada Jumaat lepas.

Serbuan itu dijalankan selepas risikan selama empat hari ke atas premis berkenaan yang disyaki menjual gas LPG bersubsidi kepada pihak industri melibatkan ketirisan subsidi berjumlah RM1 juta.

Pengarah KPDN Kuala Lumpur, Ariffin Samsudin berkata, dalam serbuan tersebut pihaknya menahan seorang lelaki tempatan berusia lingkungan 40-an yang merupakan pemilik premis berkenaan.

Beliau berkata, pemilik premis berkenaan merupakan pemegang lesen runcit LPG yang sah bagaimanapun semakan dokumen pembekalan LPG yang dirampas mendapati beliau gagal merekodkan pembelian melibatkan 345 transaksi berjumlah RM1.7 Juta untuk tahun 2023.

“Jumlah ketirisan subsidi bagi kes ini dianggarkan RM1 juta,” katanya ketika ditemui pemberita pada majlis pelancaran Jualan Rahmah Kasih Sayang peringkat Parlimen Batu di Sentul hari ini.

Menurut beliau, kes disiasat mengikut Seksyen 21 Akta Kawalan Bekalan 1961 bersama dengan Peraturan 13(2) Peraturan-Peraturan Kawalan Bekalan 1974 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).

“KPDN Kuala Lumpur memberi amaran keras kepada mana-mana pihak supaya tidak melanggar undang-undang sedia ada serta tidak mengambil kesempatan terhadap subsidi yang diberikan,” katanya. – BERNAMA


Lelaki cederakan bekas isteri kerana rebut anak bawa ke klinik didenda RM1,000

MELAKA: Seorang pekerja kilang didenda RM1,000 oleh Mahkamah Majistret Ayer Keroh hari ini selepas mengaku bersalah mencederakan bekas isterinya kerana berebut ingin membawa anak mereka berusia tujuh bulan ke sebuah klinik, tahun lepas.

Majistret Sharda Shienha Mohd Suleiman menjatuhkan hukuman denda RM1,000 atau penjara tiga bulan jika gagal membayar denda selepas menerima pengakuan tertuduh, Syazwan Izzuddin Samsudin, 30, yang berdepan pertuduhan pilihan.

Mengikut pertuduhan, Syazwan Izzuddin didapati dengan sengaja mendatangkan kecederaan kepada Norfarhana Azlin Azman, 24, yang ketika itu merupakan isterinya dengan cara memukul menggunakan tangan di bahagian kiri muka, lengan, leher dan badan.

Perbuatan itu didakwa dilakukan di kaki lima hadapan pintu masuk sebuah klinik di Taman Cempaka dalam daerah Melaka Tengah, kira-kira 10 malam, 14 Ogos 2022, mengikut Seksyen 323 Kanun Keseksaan yang memperuntukkan hukuman penjara maksimum setahun atau denda sehingga RM2,000 atau kedua-duanya sekali, jika sabit kesalahan.

Menurut fakta kes, kejadian berpunca daripada salah faham antara tertuduh dan mangsa kerana berebut anak mereka yang berusia tujuh bulan pada waktu tersebut.

Difahamkan, tertuduh ingin membawa bayi tersebut ke klinik kerana tidak sihat namun dihalang oleh mangsa dan perbuatan tersebut menyebabkan dia dipukul.

Pendakwaan dikendalikan Timbalan Pendakwa Raya Fiqri Hakim Zamri mencadangkan hukuman setimpal dikenakan sebagai pengajaran kepada masyarakat manakala peguam Haslinda Abu Bakar memohon agar hukuman ringan diberikan memandangkan ia kesalahan pertama anak guamnya serta perlu menanggung anak dan ibunya. – BERNAMA


PM Anwar umum tol percuma 20, 21 Jan sempena Tahun Baru Cina

PUTRAJAYA: Pengecualian bayaran tol akan diberikan kepada pengguna lebuh raya seluruh negara melibatkan semua kelas kenderaan pada 20 dan 21 Januari ini sempena sambutan Tahun Baharu Cina, kata Perdana Menteri, Datuk Seri Anwar Ibrahim.

Anwar berkata, pengecualian bayaran tol selama dua hari itu akan melibatkan peruntukan RM40 juta.

“Berita baik, Kementerian Kerja Raya dan Kementerian Pengangkutan (sudah) adakan perbincangan dengan syarikat pengendali lebuh raya bagi ditiadakan (bayaran) tol pada 20 dan 21 Jan ini.

“Ini bagi memudahkan rakyat bukan hanya berbangsa Cina tetapi juga Melayu dan India untuk pulang bercuti,” kata beliau pada sidang media selepas Mesyuarat Kabinet di sini hari ini.

Masyarakat Cina di negara ini akan menyambut perayaan Tahun Baharu Cina pada 22 dan 23 Jan ini.

Anwar turut menitipkan pesanan agar mereka yang pulang bercuti supaya berhati-hati dan mematuhi semua peraturan jalan raya yang ditetapkan. – BERNAMA


Polis tahan wanita bakar al-Quran

KUALA LUMPUR: Polis menahan seorang wanita yang disyaki membakar helaian dua naskhah al-Quran di laluan tangga tempat letak kereta sebuah premis di Jalan Ampang, di sini awal pagi tadi.

Ketua Polis Daerah Dang Wangi ACP, Noor Dellhan Yahaya berkata, wanita berusia 32 tahun yang bekerja sebagai pengawal keselamatan itu ditahan di lokasi kejadian pada 2 pagi selepas pihaknya menerima laporan berhubung insiden itu pada 1.51 pagi.

“Wanita itu melakukan perbuatan tersebut lebih kurang pukul 1.15 pagi. Motif suspek bertindak sedemikian masih belum jelas.

“Bagaimanapun, siasatan awal mendapati suspek menghadapi tekanan perasaan dan kesan daripada masalah keluarga,” katanya ketika dihubungi Bernama hari ini.

Beliau berkata pemeriksaan air kencing mendapati wanita itu tidak berada di bawah pengaruh alkohol dan ujian saringan dadah negatif serta tidak mempunyai rekod masalah mental.

Noor Dellhan berkata suspek kini direman selama empat hari sehingga 11 Dis ini bagi membantu siasatan kes mengikut Seksyen 295 Kanun Keseksaan dan Peraturan 25(1)(n) Peraturan-Peraturan Pendaftaran Negara 1990.

“Polis menasihati orang ramai agar tidak terlibat dengan sebarang kesalahan yang melanggar undang-undang. Tindakan tegas akan diambil mengikut peruntukan undang-undang yang berkuat kuasa,” katanya. – BERNAMA


Penceramah bebas didakwa lagi atas tuduhan rogol remaja

KUALA LUMPUR: Seorang penceramah bebas yang sebelum ini didakwa atas sembilan pertuduhan berkaitan seksual terhadap seorang remaja perempuan berumur 14 tahun, hari ini didakwa lagi di Mahkamah Sesyen di sini atas pertuduhan merogol mangsa sama.

Muhammad Fathi Na’im Mazlam, 30, mengaku tidak bersalah terhadap pertuduhan itu yang didakwa dilakukan di sebuah hotel di sini, antara 2 pagi hingga 10 pagi, 3 Disember 2021.

Pertuduhan dikemukakan mengikut Seksyen 376 (1) Kanun Keseksaan yang memperuntukkan hukuman penjara sehingga 20 tahun dan boleh juga dikenakan sebat, jika sabit kesalahan.

Pengarah Pendakwaan Kuala Lumpur, Datin Kalmizah Salleh mencadangkan jaminan RM15,000 berserta syarat tambahan tertuduh dilarang mengganggu saksi pendakwaan, pasport diserahkan kepada mahkamah dan perlu melapor diri di balai polis berhampiran sebulan sekali.

Bagaimanapun, peguam Muhammad Ashraff Mohd Diah yang mewakili tertuduh memohon jaminan rendah atas alasan anak guamnya yang mempunyai tiga isteri serta lapan anak adalah penanggung utama keluarga.

“Anak guam saya telah hilang punca pendapatan apabila kontraknya dengan sebuah stesen televisyen telah dibatalkan,” kata peguam itu.

Hakim Tasnim Abu Bakar membenarkan tertuduh diikat jamin RM12,000 dengan seorang penjamin dan membenarkan kesemua syarat tambahan yang dipohon pihak pendakwaan serta menetapkan sebutan kes pada 17 Januari depan.

“Tertuduh, peguam dan mana-mana pihak diminta tidak mensensasikan kes ini di media sosial,” kata Tasnim.

Pada 29 November lepas, penceramah itu mengaku tidak bersalah di Mahkamah Sesyen Klang atas sembilan pertuduhan merogol, amang seksual dan melakukan hubungan seks dengan objek terhadap remaja berkenaan antara Jun 2021 dan Februari lepas. – BERNAMA


Wakil rakyat tak capai prestasi akan diganti – Anthony Loke

IPOH: Setiausaha Agung DAP, Anthony Loke memberi peringatan mana-mana wakil rakyat parti itu yang tidak mencapai prestasi seperti diharapkan akan diganti dengan muka baharu.

Menurutnya, penilaian dan prestasi menjadi petunjuk penting bagi memastikan wakil rakyat memberi perkhidmatan dengan penuh tanggungjawab dan bermanfaat kepada kawasan masing-masing.

“Anda telah diberikan amanah, diberikan peluang menjadi calon bagi pihak DAP, jadi mesti buat yang sebaik mungkin. Jangan sesekali memalukan parti ini dengan tidak menunaikan tanggungjawab sebagai calon dan wakil rakyat

“Kalau ada yang tidak menepati kehendak parti dan prestasi yang diharapkan, sudah tentu ramai lagi yang boleh menggantikan mereka,” katanya.

Beliau berkata demikian ketika berucap dalam majlis Konvensyen DAP Perak kali ke-22 di Hotel Kinta Riverfront di sini pada Ahad.

Hadir sama, Pengerusi DAP Perak, Nga Kor Ming; Pengerusi Pakatan Harapan (PH) Perak, Datuk Seri Dr Mujahid Yusof dan Timbalan Pengerusi UMNO Perak, Datuk Azian Osman.

Anthony berkata, DAP mempunyai ramai barisan pelapis yang berpotensi untuk diketengahkan sebagai pemimpin dan wakil rakyat di pelbagai peringkat sama ada kerajaan pusat, negeri mahupun tempatan.

Tambahnya, di Perak sahaja, selain wakil rakyat, pemimpin DAP mempunyai wakil di 99 ahli majlis pihak berkuasa tempatan (PBT) seluruh negeri dan lebih 100 orang mengisi jawatan ketua kampung.

“Setiap kali pilihan raya ada wakil rakyat yang hendak bersara ataupun mengundurkan diri, jadi akan ada peluang kepada pelapis-pelapis ini (menjadi calon).

“Jadi seluruh kepimpinan dan keahlian DAP di semua peringkat kerajaan mesti terus berusaha bertungkus lumus dan paling penting kita mesti mengingatkan diri untuk sentiasa berkhidmat kepada rakyat,” katanya. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Zaidatul tamatkan kemarau enam tahun raih pingat individu

PHNOM PENH: Ratu pecut negara, Zaidatul Husniah Zulkifli menamatkan kemarau enam tahun pingat acara 200 meter (m) wanita selepas merangkul gangsa pada Sukan SEA 2023, di sini, hari ini.

Zaidatul yang kali terakhir meraih pingat acara berkenaan pada edisi Kuala Lumpur 2017 dengan merangkul perak, merekodkan masa 23.60 saat (s) di belakang pelari Singapura, Veronica Shanti Pereira yang berjaya mempertahankan emasnya menerusi catatan 22.69s dan perak pula disambar Thi Nhi Yen Tran dari Vietnam (23.54s).

Beliau mengakui pada mulanya tidak mahu menyertai acara itu setelah pulang dengan tangan kosong pada dua edisi lepas namun dorongan jurulatih Mohd Poad Md Kassim, membuatkannya untuk terus berlari  pada Sukan SEA 2023.

“Hari ini saya hanya sasarkan final sahaja namun syukur Alhamdulillah (menang gangsa) kerana saya dah lama tak dapat medal individu,” katanya kepada pemberita, di sini.

Justeru, pemegang rekod kebangsaan dengan catatan masa 11.35 saat dilakukan di Afrika Selatan pada 2017, berharap agar pencapaiannya pada hari ini dapat membakar semangatnya meraih pingat acara 4x100m wanita dijadual pada Rabu ini.

Dalam pada itu, Jonathan Nyepa terlepas peluang menaiki podium selepas sekadar meraih tempat keempat bagi acara 200m dengan catatan 21.31s.

Emas dimenangi pelari Thailand Soraoat Dapbang dengan catatan 20.62s diikuti perak oleh Ngoc Nghia Ngan dari Vietnam (20.84s) dan gangsa dimiliki bekas juara dunia bawah 20 tahun, Lalu Muhammad Zohri dari Indonesia (21.02s).

Walaupun tidak berjaya membawa pulang pingat hari ini, Jonathan ketika ditemui tetap berpuas hati dengan lariannya di Kemboja dan mahu kembali fokus bagi acara 4x100m lelaki selepas ini. – BERNAMA


Kematian dua kanak-kanak dikaitkan strok haba di Kelantan masih dalam siasatan

KOTA BHARU: Punca kematian dua kanak-kanak berusia 11 dan setahun tujuh bulan yang dilaporkan meninggal dunia dipercayai akibat strok haba masih lagi dalam siasatan.

Perkara itu disahkan Pengarah Jabatan Kesihatan Negeri Kelantan (JKNK), Datuk Dr Zaini Hussin menerusi aplikasi WhatsApp kepada Bernama hari ini.

Sebelum ini, tular dalam media sosial mengenai kematian dua kanak-kanak iaitu seorang kanak-kanak lelaki berusia 11 tahun yang meninggal dunia di Klinik Kesihatan Balai, Bachok dan seorang kanak-kanak perempuan berusia setahun tujuh bulan dari Kampung Kota, di sini, meninggal dunia Selasa lepas dipercayai akibat strok haba. – BERNAMA


‘Minah rempit’ tak kisah kena saman, bangga tunjuk dalam video

JASIN: Tular video di TikTok sekumpulan penunggang motosikal wanita dengan ceria dan bangganya menunjukkan saman yang mereka terima dari polis trafik.

Video yang tular sejak Selasa lalu menunjukkan mereka tertawa riang menunjukkan sekurng-kurangnya tiga notis saman diterima masing-masing.

Video berdurasi 22 saat itu dipercayai dirakam di hadapan Ibu Pejabat Polis Daerah (IPD) Jasin.

Ketua Polis Daerah Jasin, Deputi Superintenden Ahmad Jamil Radzi ketika dihubungi Harian Metro mengesahkan kumpulan wanita itu sebahagian daripada penunggang motosikal yang diperiksa dan dikenakan tindakan dalam Op Samseng Jalanan oleh Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Jasin.

Katanya, operasi itu dijalankan bermula 8 pagi hingga 6 petang susulan maklumat diterima mengenai konvoi motosikal bakal memasuki daerah ini pada Ahad lalu.

“Hasilnya 155 saman dikeluarkan atas pelbagai kesalahan yang mana turut membabitkan kumpulan penunggang wanita itu,” katanya.

Ahmad Jamil berkata, saman paling tinggi membabitkan nombor plat, diikuti tiada cermin sisi, ubah suai dan aksesori tidak sempurna.

Author

Media Variasi

View all posts

View all posts


Dhabitah-Syafiq hadiahkan gangsa pada hari terakhir di kolam renang

BIRMINGHAM: Skuad terjun negara menamatkan saingan pada Sukan Komanwel 2022 Birmingham dengan meraih satu pingat gangsa dalam acara 3 meter (m) papan anjal seirama campuran, hari ini.

Gandingan Nur Dhabitah Sabri dan Muhammad Syafiq Puteh menghadiahkan pingat dalam acara tersebut yang pertama kali dipertandingkan pada Sukan Komanwel apabila menduduki tempat ketiga dengan mengumpul 299.04 mata selepas melakukan lima terjunan di Pusat Akuatik Sandwell di sini.

Pingat emas acara berkenaan menjadi milik pasangan Scotland, James Philip Heatly-Grace Elizabeth Reid, yang mengumpul 306.00 mata, mankala perak dimenangi wakil Australia, Li Shixin-Maddison Keeney setelah mengutip 304.02 mata.

Satu lagi pasangan Malaysia, Gabriel Gilbert Daim-Wendy Ng Yan Yee menduduki tempat ketujuh dengan meraih 273.06 mata.

Kejayaan meraih gangsa itu adalah pingat ketiga buat Nur Dhabitah pada edisi Birmingam ini, selepas memenangi dua perak dalam acara 3m papan anjal individu dan 3m papan anjal seirama bergandingan dengan Wendy Ng Yan Yee.

Pingat gangsa dimenangi hari ini, pula adalah kedua buat Muhammad Syafiq setelah meraih perak dalam acara 3m papan anjal seirama lelaki bergandingan dengan Gabriel Gilbert Daim.

Namun, pencapaian skuad terjun dengan meraih keseluruhan tiga perak dan satu gangsa disifatkan mengecewakan selepas acara terjun disasarkan menyumbangkan satu emas kepada kontinjen negara pada temasya kali ini.

Ketika ditemui pemberita, Nur Dhabitah berkata, beliau sangat berpuas hati dengan prestasinya di sini walaupun terlepas peluang menyumbangkan emas kepada negara.

“Saya berpuas hati dengan pencapaian di sini selepas tiga hari berturut-turut beraksi di final. Pada hari ini, saya cuba melakukan yang terbaik dan Alhamdulillah kami berjaya meraih pingat (gangsa),” katanya.

Beliau berkata selepas temasya di Birmingham, tumpuan mereka adalah bagi menghadapi Kejohanan Grand Prix FINA 2023 di Bukit Jalil, pada November ini.

Muhammad Syafiq berkata beliau sangat berpuas hati dengan pencapaian meraih pingat gangsa itu selepas hanya sekali berkesempatan menjalani latihan bersama Nur Dhabitah dalam acara itu sebelum tiba di sini.

“Seminggu di sini, kami tidak berpeluang menjadi latihan bersama kerana jadual acara yang padat. Alhamdulillah, memang rezeki kami menang gangsa hari ini,” katanya.

Sementara itu, gandingan Datuk Pandelela Rinong-Jellson Jabillin gagal menghadiahkan pingat buat kem negara apabila menduduki tempat keempat dalam acara 10m platform seirama campuran setelah mengumpul 302.82 mata.

Penerjun England, Noah Oliver Williams-Andrea Spendolini Sirieix memenangi pingat emas selepas mengutip 333.06 mata, mengatasi rakan senegara, Kyle Kothari-Lois Mae Toulson (318.54) di tempat kedua, manakala gangsa diraih wakil Australia, Cassiel Emmanuel Rousseau-Emily Ann Boyd (309.60). – BERNAMA


Warganegara tanpa zuriat gembira anak angkat terima kerakyatan

PUTRAJAYA: Pasangan warganegara tanpa zuriat hari ini gembira apabila anak angkat mereka menerima kerakyatan oleh Kementerian Dalam Negeri (KDN)

Rata-rata pasangan yang ditemui mendakwa mereka sudah berpuluh tahun tidak dikurniakan anak dan mengambil anak angkat sebagai penyeri kehidupan.

Seorang warganegara yang mahu dikenali sebagai Aishah berkata, dia sudah 27 tahun mendirikan rumah tangga dan pelbagai usaha dilakukan namun tidak dikurniakan zuriat sendiri.

“Akhirnya ada wanita Indonesia menawarkan anaknya untuk dijadikan anak angkat.

“Bapa biologi adalah warganegara namun kerana mereka tidak daftar perkahwinan menyebabkan anak itu tanpa kerakyatan walaupun ada sijil lahir.

“Memang sukar apabila ibu bapa biologi tidak daftar perkahwinan kerana kesannya pada masa depan anak-anak.

“Saya mengambilnya sebagai anak angkat dan memohon kerakyatan baginya pada tahun 2019.

“Syukur dapat kemudahan sekolah walaupun tiada kemudahan buku teks, cikgu-cikgu banyak membantu,” katanya kepada MEDIA VARIASI.

Dia ditemui pada majlis penyerahan surat kelulusan kewarganegaraan yang disampaikan Menteri Dalam Negeri, Datuk Seri Saifuddin Nasution Ismail kepada 28 penerima di Ibu Pejabat Jabatan Pendaftaran Negara.

Bagi Suryana Midi dari Tanjong Karang, Selangor, dia bersyukur kerana proses pendaftaran anak angkat lelakinya, Syuib Rizqin Ramli Abdul Hadi yang diambilnya kira-kira empat tahun lalu, direalisasi oleh pihak JPN hari ini.

“Bagi urusan sekolah, guru sekolah memudahkan pembelajaran anak angkat saya dengan meminjamkan buku teks.

“Selepas ini, dia tak perlu lagi membuat rayuan berulang kali kerana sudah peroleh dokumen pengenalan,” katanya yang tidak memiliki zuriat sendiri bersama pasangannya, sejak 24 tahun lalu.

Author

Tun Puteh Wanti

View all posts

View all posts


Cucuk darah sendiri untuk jadi muda, kulit cantik

KUALA LUMPUR: Teknik rawatan mencantikkan wajah dengan menggunakan darah sendiri kini menjadi antara teknologi baharu dalam bidang estetik yang digunakan secara meluas termasuk di negara ini.

Antara rawatan itu ialah teknik Platelet Rich Plasma (PRP) yang digemari khususnya sebilangan wanita bagi mendapatkan mendapatkan kulit licin, mulus dan berseri selain membantu mengatasi masalah tanda penuaan seperti garis halus dan pigmentasi.

Menurut Pengasas Klinik Idealyst, Dr Aidil Azry Datuk Mokhtar berkata, teknik itu bermula apabila darah pesakit diproses dan hanya mengambil plasma yang disuntik pada bahagian wajah.

Katanya, dengan melakukan kaedah itu ia dapat merangsang peningkatan kolagen, mencerahkan kulit menerusi stem sel yang terkandung dalam plasma secara semula jadi.

Beliau berkata, justeru teknik itu semakin menjadi pilihan dalam kalangan wanita termasuk golongan lelaki yang mahukan rawatan berisiko rendah.

“Darah diambil sebanyak 10 mililiter (ml) daripada lengan pesakit, kemudian diletakkan di dalam tabung khas sebelum dimasukkan di dalam mesin selama 10 hingga 15 minit untuk memisahkan serum dan sel darah merah.

“Suntikan menggunakan darah sendiri berupaya membina sel baharu bagi menggantikan sel yang rosak dan membuatkan permukaan kulit lebih anjal dan gebu secara semula jadi.

“Selepas menjalani beberapa proses, serum yang mengandungi sel stem, platelet dan hormon dihasilkan. Menerusi proses ini, plasma iaitu cairan bening pada bahagian atas mengandungi banyak sel penyembuhan,” katanya ketika ditemui baru-baru ini.

Beliau yang berusia 44 tahun memiliki pengalaman mengusahakan klinik estetik sejak 13 tahun lalu selepas berkhidmat di hospital kerajaan sejak tahun 2002.

Dr Aidil Azry menambah, PRP yang juga dikenali sebagai vampire facial diperkenalkan sejak tahun 1990-an di negara maju seperti Jepun dan Eropah dalam bidang perubatan seperti pembedahan jantung, ortopedik dan urologi.

Katanya, teknologi itu turut digunakan dengan meluas dalam perubatan sukan seperti merawat ligamen serta tendon terkoyak dan sejak tahun 2000 sebelum rawatan berkenaan pula digunakan mulai diperkenalkan dalam bidang estetik.

Graduan perubatan di Kolej Universiti Dublin Ireland itu memberitahu, kajian yang pernah dilakukan di Eropah, England, Jepun dan Afrika Selatan, menunjukkan PRP berfungsi memulihkan keremajaan kulit, mengurangkan parut, menghilangkan jeragat, garis, lekuk pada wajah serta ulser diabetes membabitkan penggunaan plasma yang kaya platelet.

“Ini kerana platelet ialah partikel kecil dalam darah yang mempunyai nilai estetik yang tinggi dan merangsang hormon tumbesaran.

“Hormon ini berfungsi merangsang penyembuhan, pembaharuan dan meningkatkan keupayaan sel sekali gus menambah keanjalan kulit,” katanya yang kini memiliki dua cawangan klinik iaitu di KL Trillion, Jalan Tun Razak dan Damansara Perdana yang dikendalikan isterinya.

Dr Aidil Azry memberitahu, darah pesakit digunakan sebagai sumber kerana ia mudah diproses berbanding sumber daripada lemak atau sum-sum tulang.

“Suntikan pada bahagian wajah akan mula membaiki sel kulit dan meremajakan kulit secara semula jadi di mana ulit akan menjadi lebih gebu, bersinar, bersih dan tegang,” katanya.

Menurut Aidil Azry lagi, sel stem kulit mempunyai fungsi khusus untuk memperbaharui dan memperbaiki kulit yang menyebabkan tubuh merangsang sel kulit untuk menghasilkan protein, karbohidrat, lipid bagi mengurangkan garis halus, kedutan, mengembalikan dan mengekalkan keanjalan kulit.

“Kesan keanjalan kulit boleh dilihat selepas dua minggu rawatan dilakukan dengan keadaan kulit lebih segar dan tampak lebih anjal berbanding sebelumnya.

“Bagaimanapun, bagi mereka yang ingin melakukan rawatan itu dinasihatkan mendapat nasihat doktor bertauliah untuk memastikan prosedur dijalankan dengan betul.

“Bagi mendapatkan keputusan yang memuaskan pesakit boleh menjalankan prosedur antara tiga hingga empat kali terutama untuk rawatan wajah berparut akibat jerawat, pigmentasi parut dan mengurangkan kerutan pada wajah,” katanya.

Author

Media Variasi

View all posts

View all posts


Tambang penerbangan ‘menyeksakan’ menjelang Aidilfitri

KUALA LUMPUR: Senario sama berulang lagi apabila tambang tiket penerbangan melambung berlipat kali ganda setiap kali menjelangnya sambutan Aidilfitri.

Syarikat penerbangan komersial tempatan yang menyediakan laluan dari ibu negara ke Kota Kinabalu dan Kuching, semasa bukan musim perayaan hanya mengenakan tambang antara RM200 dan RM300 bagi penerbangan pergi balik.

Bagaimanapun, tinjauan Bernama di laman web syarikat penerbangan komersial baru-baru ini menyaksikan harga tiket ke Sabah dan Sarawak antara minimum RM468 dan maksimum RM4,124 (pergi balik), terutama pada tempoh menjelang dan selepas Aidilfitri (18 hingga 26 April), iaitu peningkatan sekurang-kurangnya 156 peratus hingga 1,374 peratus.

Penuntut Universiti Utara Malaysia (UUM), Jennisey Sarafinx, 23, berkata, beliau telah membeli tiket penerbangan seawal Februari lepas untuk mendapatkan tambang yang berpatutan, selain sebagai langkah berjaga-jaga bimbang kehabisan tiket.

“Saya beli tiket Malaysia Airlines dan terpaksa bayar hampir RM1,000 bagi penerbangan pergi balik antara Alor Setar dan Kuching,” katanya ketika dihubungi Bernama hari ini, sambil berharap kerajaan membantu mengawal tambang penerbangan terutama bagi pelajar.

Bagi peniaga dalam talian, Rohayu Nasir, 36, pula berkata, beliau membayar kira-kira RM3,200 bagi penerbangan pergi balik (RM800 seorang) antara Kuala Lumpur dan Kota Kinabalu untuk pulang beraya.

“Jumlah yang saya perlu bayar hampir dua kali ganda berbanding ketika hari biasa, tetapi memang sudah dijangka kerana saya baru beli tiket ini bulan lepas. Bagi saya dan keluarga, peningkatan tambang tiket penerbangan menjelang musim perayaan tidak menjadi masalah asalkan kami dapat menyambut hari raya bersama saudara-mara di Sabah,” katanya.

Sementara itu, tinjauan Bernama di KL Sentral hari ini mendapati mereka yang ingin balik kampung sempena Aidilfitri dengan menggunakan pengangkutan awam telah membeli tiket lebih awal bagi mengelakkan kesulitan di saat-saat akhir.

Seorang pekerja swasta, Qasmeena Abdul Rauf, 31 berkata beliau dan suaminya akan menggunakan Perkhidmatan Tren Elektrik (ETS) untuk pulang ke kampung halaman di Kampung Bagan Dalam, Pulau Pinang pada hari raya ini dan telah menempah tiket pada 24 Mac lepas.

Katanya pengangkutan awam jadi pilihan mereka selepas serik menempuh pengalaman tersekat dalam kesesakan jalan selama  10 jam dari ibu negara ke Pulau Pinang sebelum ini.

“Mulanya saya bimbang juga kerana agak lewat mencari tiket ETS berbanding orang lain, tetapi kami bernasib baik tawaran masih ada pada ketika itu. Saya sarankan kepada orang ramai agar merancang perjalanan mereka sebaik mungkin,” katanya.

Pada 23 Mac lepas, Keretapi Tanah Melayu Berhad (KTMB) memaklumkan syarikat itu akan menyediakan empat koc tambahan pada Aidilfitri dan Hari Pekeja (1 Mei) tahun ini.

Sementara itu, penuntut Universiti Islam Antarabangsa Malaysia, Mohd Qushairy Abdullah, 23, berkata menjadi amalannya menaiki bas setiap kali balik beraya di Melaka, malah suasana raya seperti tidak lengkap jika tanpa pengalaman itu.

Bagaimanapun, beliau membangkitkan kebimbangan terhadap kumpulan individu tertentu yang mengambil kesempatan menjual semula tiket pengangkutan awam pada harga tinggi terutama ketika waktu puncak menjelang Syawal bagi mengaut keuntungan.

“Ada orang yang sengaja menjual semula tiket mereka pada saat-saat akhir pada harga yang tidak munasabah kerana mereka tahu akan ada yang mahu membeli tiket itu. Saya harap situasi sebegini tidak berulang kerana kasihan kepada individu terlibat,” katanya.

Sementara itu, semakan di platform media sosial menyaksikan pengguna menggunakan Twitter bagi  meluahkan rungutan mengenai peningkatan harga tiket penerbangan pada musim perayaan.

Pengguna Twitter @irwansumadi berkata, beliau berasa seperti dianiaya oleh syarikat penerbangan dan berpendapat tambang penerbangan semasa musim perayaan tidak masuk akal dan melampau.

“Saya merupakan antara Anak Sabah yang merasakan diri dianiaya oleh syarikat penerbangan setiap kali ingin balik ke kampung halaman pada musim perayaan. Harga tiket waktu perayaan amatlah mengarut dan melampau. KL ke SDK (Sandakan) misalnya, seperti ke Kutub Utara,” ciapnya.

Seorang lagi pengguna Twitter @caramelkaffe dalam ciapannya berkata tidak ada pemberian duit raya (angpau) tahun ini kerana beliau telah membelanjakan lebih RM800 untuk tiket penerbangan.

“Saya baru saja periksa tiket penerbangan untuk balik daripada raya. Untuk tiket sahaja saya habiskan lebih RM800. Jadi tidak ada duit raya untuk kanak-kanak,” katanya. – BERNAMA


Polis tahan lelaki hantar emel ancaman bom palsu

IPOH: Polis menahan seorang lelaki yang disyaki terlibat dalam kes ancaman bom palsu menerusi emel di sebuah pusat beli-belah, di sini, petang semalam.

Ketua Polis Daerah Ipoh, ACP Yahaya Hassan berkata, suspek ditahan 11.30 malam tadi di rumahnya di Kampar dan polis turut merampas sebuah alat komunikasi yang digunakan untuk menghantar emel itu.

“Lelaki tempatan berusia 43 tahun itu mempunyai sejarah penyakit psikiatri dan sedang menerima rawatan di Klinik Pakar Psikiatri, Hospital Raja Permaisuri Bainun (HRPB) Ipoh.

“Kes disiasat di bawah Seksyen 507 Kanun Keseksaan atas kesalahan menakutkan secara jenayah dan kertas siasatan akan dirujuk kepada Timbalan Pendakwa Raya untuk tindakan selanjutnya,” katanya dalam kenyataan hari ini.

Katanya, saringan awal ujian air kencing turut dijalankan dan mendapati suspek bebas pengaruh dadah.

Semalam, pada 4.57 petang, pihaknya menerima laporan daripada pengurus sebuah pusat beli-belah yang telah menerima emel daripada individu tidak dikenali menyatakan terdapat ancaman bom di bangunan berkenaan.

“Sepasukan Unit Pemusnah Bom (UPB) daripada Ibu Pejabat Polis Kontinjen (IPK) Perak telah menjalankan pemeriksaan menyeluruh di bangunan itu dan mengesahkan maklumat tersebut adalah palsu,” kata Yahaya. – BERNAMA


Amirudin ingatkan Azmin jangan syok sendiri

CYBERJAYA: Menteri Besar Selangor, Datuk Seri Amirudin Shari mengingatkan pemimpin Bersatu, Datuk Seri Mohamed Azmin Ali supaya sedar diri bahawa Selangor lebih teruk di bawah pimpinan pentadbirannya.

Amirudin berkata demikian mengulas kenyataan Azmin bahawa prestasi Selangor merosot selepas beliau meninggalkan jawatan Menteri Besar.

Amirudin membalas dengan menyatakan negeri itu menjadi lebih baik selepas pentadbiran Azmin, malah beliau menunjukkan data Jabatan Perangkaan yang menunjukkan sumbangan Selangor kepada Keluaran Dalam Negara Kasar (KDNK) negara meningkat daripada 23.7 peratus pada 2018, kepada 24.8 peratus pada 2021.

“Sejak beliau meninggalkan Selangor, prestasi ekonomi Selangor meningkat baik, sumbangan KDNK kepada Malaysia meningkat, program kebajikan kepada rakyat juga bertambah.

“Selangor makmur bukan hasil kejayaan seorang individu sahaja tapi usaha berpasukan. #JanganPerasan #JanganSyokSendiri,” kata Amirudin di Twitternya semalam.

Sejak beliau meninggalkan Selangor, prestasi ekonomi Selangor meningkat baik, sumbangan KDNK kpd Msia meningkat, program kebajikan kpd rakyat juga bertambah.

Selangor makmur bukan hasil kejayaan seorang individu sahaja tapi usaha berpasukan. #JanganPerasan #JanganSyokSendiri https://t.co/E7vrcp48xj pic.twitter.com/37qtljUvdX

— Amirudin Shari (@AmirudinShari) October 16, 2022

Author

Faridah Amiratul

View all posts

View all posts


Isu banjir kilat di KL diberi perhatian khusus – Kor Ming

KUALA LUMPUR: Dewan Bandaraya Kuala Lumpur (DBKL) telah mengenal pasti 25 kawasan ‘hot spot’ banjir kilat di ibu negara dalam usaha mencari jalan mengatasi masalah itu.

Menteri Pembangunan Kerajaan Tempatan, Nga Kor Ming berkata, beliau telah meminta DBKL memberi perhatian khusus dan keutamaan terhadap projek tebatan banjir dan kerja-kerja penyelenggaraan sistem perparitan bagi mengatasi masalah berkenaan.

Beliau berkata, banjir kilat adalah satu masalah kronik yang bukan sahaja merunsingkan rakyat, malah juga menjejaskan imej Kuala Lumpur.

“Tindakan segera wajib diambil khususnya ketika musim tengkujuh yang sedang melanda negara kita,” katanya dalam satu kenyataan selepas menerima kunjungan hormat Datuk Bandar Kuala Lumpur Datuk Seri Mahadi Che Ngah di pejabatnya di Putrajaya hari ini.

Nga berkata dalam pertemuan itu, beliau turut mengarahkan mesyuarat bulanan melibatkan Datuk Bandar dan Ahli-Ahli Parlimen diadakan bermula Januari bagi mencari jalan mengatasi masalah yang timbul demi kesejahteraan warga Kuala Lumpur.

Katanya, keperluan DBKL meningkatkan pencahayaan di Kuala Lumpur terutamanya di kawasan tumpuan pelancong seperti di Bukit Bintang Walk, Petaling Street dan KLCC juga dibincangkan dalam pertemuan itu.

“DBKL digalakkan mengadakan kerjasama bersama pihak swasta supaya tempat-tempat strategik ini setaraf dengan jalan-jalan ikon bandar raya di dunia seperti Oxford Street di London, Orchard Road di Singapura dan Ginza Street di Tokyo.

“Peranan DBKL selaku pihak berkuasa tempatan juga perlu diperkasa supaya Kuala Lumpur berupaya menjadi sebuah bandar raya yang bersih, indah, hijau dan mesra pengguna,” katanya.

Beliau berkata, DBKL juga perlu mengambil kira pembinaan trek joging dan laluan basikal pada peringkat awal perancangan pembangunan untuk memupuk gaya hidup sihat dan cergas. – BERNAMA